text:
Yeremiya
Chapter 46
1 Ekigambo kya Mukama ekyajjira Yeremiya nnabbi ku mawanga.
2 Ku Misiri: eby'eggye lya Falaawoneko kabaka w’e Misiri eryali ku lubalama lw'omugga Fulaati e Kalukemisi, Nebukadduleeza kabaka w’e Babulooni lye yakuba mu mwaka ogw'okuna ogwa Yekoyakimu mutabani wa Yosiya kabaka wa Yuda.
3 Muteeketeeke akagabo n'engabo, musembere okulwana.
4 Muteeke amatandiiko ku mbalaasi, mulinnye, mmwe abeebagala embalaasi, muyimirire mu maaso nga mulina enkuufiira zammwe ez'ebyuma; muzigule amafumu, mwambale ebizibawo eby'ebyuma.
5 Nkirabidde ki? bakeŋŋentereddwa, bazze ennyuma; n'abasajja baabwe ab'amaanyi basuuliddwa wansi, era badduse mbiro, so tebatunula nnyuma: entiisa eri ku njuyi zonna, bw'ayogera Mukama.
6 Ab'embiro baleme okudduka so n'omusajja ow'amaanyi aleme okuwona; obukiika obwa kkono ku lubalama lw'omugga Fulaati beesittadde bagudde.
7 Ani ono agolokose nga Kiyira, amazzi ge geesuukunda ng'emigga?
8 Misiri yagolokoka nga Kiyira, n'amazzi ge geesuukunda ng'emigga: naayogera nti Naagolokoka, naabikka ku nsi zonna; ndizikiriza ekibuga n'abo abakituulamu.
9 Mwambuke, mmwe embalaasi; mulaluke, mmwe amagaali; n'abasajja ab'amaanyi bafulume: Kuusi ne Puti abakwata engabo; n'Abaluudi abakwata abanaanuula omutego.
10 Kubanga olunaku olwo lunaku lwa Mukama, Mukama w'eggye, olunaku olw'okuwalanirako eggwanga awalane eggwanga ku balabe be: n’ekitala kirirya ne kikkuta, era kirinywa ku musaayi gwabwe ne kikkuta: kubanga Mukama, Mukama w’eggye, alina ssaddaaka gy'asalira mu nsi ey'obukiika obwa kkono ku lubalama lw'omugga Fulaati.
11 Yambuka e Gireyaadi, oddire eddagala, ggwe omuwala wa Misiri atamanyi musajja: onywera bwereere eddagala ery'engeri ennyingi; tewali kuwona eri ggwe.
12 Amawanga gawulidde okuwemuka kwo, n'ensi ejjudde okukaaba kwo: kubanga omusajja ow'amaanyi yeesittadde ku w'amaanyi, bagwiridde wamu bombi.
13 Ekigambo Mukama kye yagamba Yeremiya nnabbi Nebukadduleeza kabaka w'e Babulooni bw'agenda okujja n'akuba ensi y'e Misiri.
14 Mubuulire mu Misiri, mulangire mu Migudooli, era mulangire mu Noofu ne Tapanesi: mwogere nti Fuluma oyimirire, weeteeketeeke; kubanga ekitala kiridde okwetooloola enjuyi zonna.
15 Ababo ab'amaanyi kiki ekibatwaza olw'amaanyi? tebaayimirira, kubanga Mukama ye yabagoba.
16 Yabeesittaza bangi, weewaawo, baagwaŋŋanako: ne boogera nti Golokoka tuddeyo eri abantu ab'ewaffe ne mu nsi gye twazaalirwamu okuva eri ekitala ekijooga.
17 Baayogerera eyo nti Falaawo kabaka w'e Misiri luyoogaano buyoogaano; asobezza entuuko ezaalagirwa.
18 Nga bwe ndi omulamu, bw'ayogera Kabaka, erinnya lye Mukama w'eggye, mazima nga Taboli mu nsozi era nga Kalumeeri ku lubalama lw'ennyanja, bw'alijja bw'atyo.
19 Ai omuwala abeera mu Misiri, weesibirire okugenda mu busibe: kubanga Noofu kirifuuka matongo, era kiryokebwa obutabaamu abeeramu.
20 Misiri nte nduusi nnungi nnyo; naye okuzikirira okuvudde mu bukiika obwa kkono kutuuse, kutuuse.
21 N'abasajja be b'agulirira abali wakati we bali ng'ennyana ez'omu kisibo; kubanga nabo bazze ennyuma, baddukidde wamu, tebaayimirira: kubanga olunaku olw'okulabiramu obuyinike bwabwe lubatuuseeko, ebiro eby'okujjirwa kwabwe.
22 Eddoboozi lyakwo liritambula ng'omusota; kubanga balitambula nga balina eggye, ne bamutabaala nga balina embazzi, ng'abatema emiti.
23 Balitema ekibira kye, bw'ayogera Mukama, newakubadde nga tekinoonyezeka; kubanga basinga enzige obungi, so tebabalika.
24 Omuwala wa Misiri alikwatibwa ensonyi; aliweewayo mu mukono gw'abantu ab'obukiika obwa kkono.
25 Mukama w'eggye, Katonda wa Isiraeri, ayogera nti Laba, ndibonereza Amoni w'e No, ne Falaawo, ne Misiri ne bakatonda be ne bakabaka be; Falaawo n'abo abamwesiga:
26 era dibagabula mu mukono gw'abo abanoonya obulamu bwabwe, ne mu mukono gwa Nebukadduleeza kabaka w'e Babulooni, ne mu mukono gw'abaddu be: kale oluvannyuma erituulwamu nga mu naku ez'edda, bw'ayogera Mukama.
27 Naye totya ggwe, Yakobo omuddu wange, so tokeŋŋentererwa, ggwe Isirarei: kubanga, laba, ndikulokola nga nnyima wala, n'ezzadde lyo nga nnyima mu nsi y'obusibe bwabwe; kale Yakobo alikomawo, era alitereera era alyessa, so tewaliba alimutiisa.
28 Totya gwe, ai Yakobo omuddu wange, bw’ayogera Mukama; kubanga nze ndi wamu naawe: kubanga ndimalirawo ddala amawanga gonna gye nnakugobera, naye ggwe sirikumalirawo ddala; naye ndikukangavvula mpola, so sirikuleka n'akatono nga tobonerezebbwa.


c: text/html

text:
Essuula 8
1 Era tubategeeza, ab'oluganda, ekisa kya Katonda ekyaweebwa mu kkanisa ez'e Makedoni;
2 mu kubonaabona okwabakema ennyo essanyu lyabwe eryasukkirira, n'obwavu bwabwe obwayinga obungi byasukkirira mu bugagga obw'obugabi bwabwe.
3 Kubanga, ntegeeza bo, baagaba bokka nga bwe baayinza era n'okusinga obuyinza bwabwe,
4 nga batusaba n'okwegayirira okungi olw'ekisa ekyo n'okussa ekimu okwo mu kuweereza abatukuvu;
5 so si nga bwe nnali ndowooza, naye baasooka okwewaayo bokka eri Mukama waffe, n'eri ffe mu kwagala kwa Katonda.
6 Kyetwava tubuulirira Tito, nga bwe yatanula edda, era bw'atyo alyoke akituukirize era n'ekisa ekyo gye muli.
7 Naye nga bwe musukkirira mu byonna, mu kukkiriza, ne mu kwogera, ne mu kutegeera, ne mu kufuba kwonna, ne mu kwagala kwammwe eri ffe, era musukkirirenga ne mu kisa ekyo.
8 Soogera nga mbalagira bulagizi, wabula olw'okufuba kw'abalala nga nkema okwagala kwammwe nga kwa mazima.
9 Kubanga mutegeera ekisa kya Mukama waffe Yesu Kristo, nti bwe yali omugagga, naye n'afuuka omwavu ku lwammwe, obwavu bwe bulyoke bubagaggawaze mmwe.
10 Era mbagambye kye ndowooza olw'ekyo: kubanga kibasaanira mmwe, abaasooka okutanula, si kukola kwokka, era naye n'okwagala, nga mwakamala omwaka gumu.
11 Naye kaakano mutuukirize n'okukola; nga bwe waaliwo okwagala amangu, era n'okutuukiriza bwe kutyo kulyoke kubeerewo, nga bwe muyinza.
12 Kuba oba nga waliwo okwagala amangu, kukkirizibwa ng'omuntu bw'alina, si nga bw'atalina.
13 Kubanga soogedde bwe ntyo, abalala bawummuzibwe, nammwe muteganyizibwe:
14 wabula olw'okwenkanankana, okusukkirira kwammwe kuweereze okwetaaga kwabwe kaakano mu biro bino, era n'okusukkirira kwabwe kulyoke kuweereze okwetaaga kwammwe; okwenkanankana kubeerewo:
15 nga bwe kyawandiikibwa nti Eyakuŋŋanyanga ennyingi, teyasigazangawo; naye eyakuŋŋaanyanga akatono, teyeetaaganga.
16 Naye Katonda yeebazibwe, eyassa mu mutima gwe Tito okufuba okwo ku lwammwe.
17 Kubanga okukkiriza akkirizza okubuulirira kwaffe; kubanga naye yennyini alina okufuba okungi, asitula okugenda gye muli nga yeetuma.
18 Era tutuma wamu naye ow'oluganda, atenderezebwa mu njiri mu kkanisa zonna;
19 so si ekyo kyokka, era so naye oyo ye yalondebwa ekkanisa okutambula naffe olw'ekisa ekyo, kye tuweereza ffe Mukama waffe aweebwe ekitiibwa, era tulage okwagala kwaffe amangu:
20 nga twewala ekyo, omuntu obutatunenya olw'ekirabo kino kye tuweereza:
21 kubanga tuteekateeka ebirungi, si mu maaso ga Mukama waffe mwokka, era naye ne mu maaso g'abantu.
22 Era tutuma wamu nabo muganda waffe, gwe twakemanga emirundi emingi mu bigambo ebingi nga munyiikivu, naye kaakano munyiikivu nnyo okusingawo, olw'okwesiga okungi kw'alina eri mmwe.
23 Omuntu bw'anaabuuzanga ebya Tito, ye assa ekimu nange era ye mukozi munnange eri mmwe; oba bya baganda baffe, be babaka ab'ekkanisa, abo kye kitiibwa kya Kristo.
24 Kale mubalage mu maaso g'ekkanisa ekiraga okwagala kwammwe n'okwenyumiriza kwaffe ku lwammwe.

robotstxt: allowed

filter: keep


text:
Engero
Chapter 3
1 Mwana wange, teweerabiranga tteeka lyange; Naye omutima gwo gukwatenga ebiragiro byange;
2 Kubanga ennaku ennyingi n'emyaka egy'okuwangaala N'emirembe bye birikwongerwako.
3 Okusaasira n'amazima tebikulekanga: Bisibenga mu bulago bwo; Biwandiikenga ku bipande eby'omutima gwo:
4 Bw'onoolabanga bw'otyo okuganja n'okutegeera okulungi Mu maaso ga Katonda n'ag'abantu.
5 Weesigenga Mukama n'omutima gwo gwonna. So teweesigamanga ku kutegeera kwo ggwe:
6 Mwatulenga mu makubo go gonna, Kale anaaluŋŋamyanga olugendo lwo.
7 Tobanga na magezi mu maaso go ggwe; Tyanga Mukama ove mu bubi:
8 Ekyo kye kinaabanga obulamu eri ekkundi lyo, N'obusomyo eri amagumba go.
9 Ossangamu ekitiibwa Mukama n'ebintu byo, N'ebibereberye ku bibala byo byonna:
10 Amawanika go bwe ganajjulanga bwe gatyo ekyengera, N'amasogolero go ganaayiikanga omwenge omusu.
11 Mwana wange, tonyoomanga kubuulirira kwa Mukama; So n'okunenya kwe kulemenga okukukooya:
12 Kubanga Mukama gw'ayagala gw'anenya; Era nga kitaawe omwana we gw'asanyukira.
13 Aweereddwa omukisa omuntu alaba amagezi. N'oyo afuna okutegeera.
14 Kubanga obuguzi bwago businga obuguzi obwa ffeeza, N'amagoba gaago gakira zaabu ennungi.
15 Ga muwendo mungi okusinga amayinja amatwakaavu: So tewali kintu ky'oyinza okwegomba ebyenkanyankanyizibwa nago.
16 Okuwangaala kuli mu mukono gwago ogwa ddyo; Mu mukono gwago ogwa kkono mulimu obugagga n'ekitiibwa.
17 Amakubo gaago makubo ga kusanyukiramu, N'eŋŋendo zaago zonna mirembe.
18 Ago gwe muti ogw'obulamu eri abo abagakwata: Era alina omukisa buli muntu abeera nago.
19 Mukama yassaawo emisingi gy'ensi n'amagezi; Yanyweza eggulu n'okutegeera.
20 Ennyanja yayabika n'okumanya kwe, Eggulu ne litonnya omusulo.
21 Mwana wange, ebyo tebivanga ku maaso go; Kwatanga amagezi amatuufu n'okuteesa;
22 Bwe binaabanga bwe bityo obulamu eri emmeeme yo, N'obuyonjo eri obulago bwo.
23 Awo lw'olitambulira mu kkubo lyo mirembe, So n'ekigere kyo tekiryesittala.
24 Bw'onoogalamiranga tootyenga: Weewaawo, onoogalamiranga n'otulo two tunaakuwoomeranga.
25 Totyanga ntiisa gy'otomanyiridde, Newakubadde okuzikiriza okw'ababi bwe kujjanga:
26 Kubanga Mukama ye anaabanga obwesige bwo, Era ye anaakuumanga ekigere kyo olemenga okuwambibwa
27 Tommanga birungi abo abagwanira, Bwe kiri mu buyinza bw'omukono gwo okubikola.
28 Togambanga muliraanwa wo nti Genda okomewo, Enkya ndikuwa; Bwe kiri naawe.
29 Tosaliranga munno bubi, Kubanga abeera gy'oli mirembe
30 Toyombanga na muntu awatali nsonga, Oba nga taliiko bubi bw'akukoze.
31 Tokwatirwanga buggya omusajja ow'amawaggali, So teweerobozanga makubo ge gonna.
32 Kubanga omukyamu wa muzizo eri Mukama: Naye ekyama kye kiri n'abagolokofu.
33 Ekikolimo kya Mukama kiri mu nnyumba ey'omubi: Naye awa omukisa ekifo abatuukirivu mwe babeera.
34 Mazima anyooma abanyoomi, Naye awa abeetoowaza ekisa.
35 Ab'amagezi balisikira ekitiibwa: Naye ensonyi ze ziriba okukuzibwa okw'abasirusiru.


text:
Zabbuli
Chapter 138
1 Nneebazanga n'omutima gwange gwonna: Mu maaso ga bakatonda naayimbanga okukutendereza.
2 Nnaasinzizanga eri yeekaalu yo entukuvu, Era nneebazanga erinnya lyo olw'ekisa kyo n'olw'amazima go: Kubanga ogulumizizza ekigambo kyo okusinga erinnya lyo lyonna.
3 Ku lunaku lwe nnakaabirirako wampitaba, N'oŋŋumya n'amaanyi mu mmeema yange.
4 Bakabaka bonna ab'ensi balikwebaza, ai Mukama, Kubanga bawulidde ebigambo eby'akamwa ko.
5 Weewaawo, baliyimba ku makubo ga Mukama; Kubanga ekitiibwa kya Mukama kingi.
6 Kuba Mukama newakubadde nga ye mukulu, naye n'alowooza abeetoowaza: Naye ab'amalala abamanya ng'ayima wala.
7 Newakubadde nga ntambulira wakati mu nnaku, olinzuukiza; Oligolola omukono gwo ku busungu bw'abalabe bange, N'omukono gwo ogwa ddyo gulindokola.
8 Mukama alituukiriza ebigambo ebinfaako: Okusaasira kwo, ai Mukama, kubeerera emirembe gyonna; Toleka mirimu gya mikono gyo ggwe.


text:
Empapula eziriko enyunzi ezigguka ku Lithueenia
Zino z'empapula eziriko enyunzi ezigguka ku Lithueenia:Laga (50 ezikulembera | 50 eziddako) (20 | 50 | 100 | 250 | 500).
- Rwasha (← Empapula eziriko enyunzi ezigguka ku luno)
- Bupoolo (← Empapula eziriko enyunzi ezigguka ku luno)
- Template:Bulaaya (← Empapula eziriko enyunzi ezigguka ku luno)
- Bulaaya (← Empapula eziriko enyunzi ezigguka ku luno)
- Vilnius (← Empapula eziriko enyunzi ezigguka ku luno)
- Jonava (← Empapula eziriko enyunzi ezigguka ku luno)
- Kaunas (← Empapula eziriko enyunzi ezigguka ku luno)
- Klaipėda (← Empapula eziriko enyunzi ezigguka ku luno)
- Template:LTU (← Empapula eziriko enyunzi ezigguka ku luno)


text:
Tukutendereza yesu
Bisangiddwa ku Wikipedia
Yesu Mulokozi wange Leero nze wuwo wekka Omusaayi gwo gunnaazizza Yesu Mwana gw’endiga
Tukutendereza, Yesu Yesu Oli Mwana gw’endiga; Omusayi gwo gunnaazizza Nkwebaza, OMulokozi
Edda nafuba bufubi Okufuna emirembe; Leero mmaliridde ddala Okweyabiza Yesu
Nnaababuulira abantu Obulokozi bwonna Obutali bwa kitundu Obulamba obw’obuwa
Nnaategeezanga ebya Yesu N’obuvumu ne sitya; Eyanzigya mu busibe N’okuwonya eyamponya
Neebaza eyannunula nze; Eyamponya wa kisa! Yesu ankuuma ansanyusa era Bulijjo yeebazibwe


text:
Olubereberye
Essuula 4
1 Adamu n'amanya Kaawa mukazi we; n'abeera olubuto, n'azaala Kayini, n'ayogera nti Mpeereddwa omusajja eri Mukama.
2 Era nate n'azaala muganda we Abiri. Abiri n'aba musumba wa ndiga, naye Kayini n'aba mulimi wa ttaka.
3 Awo ennaku bwe zaayitawo Kayini n'alyoka aleeta ebibala by'ettaka okubiwaayo eri Katonda.
4 Abiri naye n'aleeta ku baana b'endiga ze ababereberye n'amasavu gaazo. Mukama n'akkiriza Abiri ne ky'awaddeyo.
5 Naye Kayini ne ky'awaddeyo teyamukkiriza. Kayini n'asunguwala nnyo, amaaso ge ne goonooneka.
6 Mukama n'agamba Kayini, nti Kiki ekikusunguwaza? era kiki ekikwonoonesa amaaso go?
7 Bw'onookolanga obulungi, tokkirizibwenga? Bw'otokola bulungi, ekibi kituula ku luggi: n'okwegomba kwe kunaabanga eri ggwe, naawe onoomufuganga.
8 Kayini n'ayogera ne Abiri muganda we. Awo bwe baali nga bali mu nnimiro, Kayini n'alyoka agolokokera ku Abiri muganda we n'amutta.
9 Mukama n'agamba Kayini nti, Aluwa Abiri muganda wo? N'ayogera nti Simanyi: nze mukuumi wa muganda wange?
10 N'ayogera nti Okoze ki? Eddoboozi ly'omusaayi gwa muganda wo linkaabirira mu nsi.
11 Kale kaakano okolimiddwa mu nsi, eyasamizza akamwa kaayo okuweebwa omusaayi gwa muganda wo mu mukono gwo;
12 bw'onoolimanga ensi, okuva kaakano teekuwenga maanyi gaayo; mu nsi onoobanga mmomboze era omutambuze.
13 Kayini n'agamba Mukama nti Okubonerezebwa kwange, tekuyinzika kugumiikirizibwa.
14 Laba, ongobye leero mu maaso g'ensi; era mu maaso go mwe nneekwekanga; era nnaabanga mmomboze era omutambuze mu nsi; awo olulituuka buli alindaba, alinzita.
15 Mukama n'amugamba nti Buli alitta Kayini kyaliva awalanwa eggwanga emirundi omusanvu. Mukama n'ateeka ku Kayini akabonero buli amulaba alemenga okumutta.
16 Kayini n'ava mu maaso ga Mukama, n'atuula mu nsi ya Enodi mu maaso ga Adeni.
17 Kayini n'amanya mukazi we; n'abeera olubuto, n'azaala Enoka: n'azimba ekibuga, n'akituuma Enoka ng'erinnya ly'omwana we.
18 Ne Enoka n'azaala Iradi: Iradi n'azaala Mekuyaeri: Mekuyaeri n'azaala Mesusaeri:
19 Lameka n'awasa abakazi babiri; ow'olubereberye erinnya lye Ada, n'ow'okubiri erinnya lye Zira.
20 Ada n'azaala Yabali: oyo ye kitaabwe w'abo abatuula mu weema nga balunda.
21 N'erinnya lya muganda we Yubali; oyo ye kitaabwe w'abo abakuba ennanga n'omulere.
22 Nate Zira n'azaala Tubalukayini, omuweesi wa buli ekisaala eky'ekikomo n'eky'ekyuma: ne mwannyina Tubalukayini ye Naama.
23 Lameka n'agamba bakazi be nti Ada ne Zira, muwulire eddoboozi lyange: Mmwe abakazi ba Lameka, muwulire ekigambo kyange: Kubanga natta omusajja kubanga yanfumita nze, Era omuvubuka kubanga yambetenta nze:
24 Obanga Kayini aliwalanirwa eggwanga emirundi musanvu, Lameka aliwalanirwa emirundi nsanvu mu musanvu.
25 Adamu n'amanya nate mukazi we; n'azaala omwana ow'obulenzi, n'amutuuma erinnya lye Seezi: Kubanga Katonda yandagiririra ezzadde eddala okudda mu kifo kya Abiri; kubanga Kayini yamutta.
26 Seezi naye n'azaala omwana ow'obulenzi; n'amutuuma erinnya lye Enosi: mu biro ebyo mwe baasookera okusabanga erinnya lya Mukama.


text:
Yobu Job
Chapter 18
1 Awo Birudaadi Omusuki n'addamu n'ayogera nti
2 Mulituusa wa okuteega ebigambo? Musooke okulowooza, ne tulyoka twogera.
3 Ekituyisa ensolo kiki, Ne tufuuka abatali balongoofu mu maaso go?
4 Ggwe eyeetaagula olw'obusungu Ensi erirekebwa ku lulwo? Oba olwazi luliggibwa mu kifo kyalwo?
5 Weewaawo, omumuli gw'omubi gunaazikizibwanga, So n'olusasi olw'omuliro gwe terwakenga.
6 Omumuli gunaabanga kizikiza mu weema ye, N'ettabaaza ye eri waggulu we eneezaamizibwanga.
7 Ebigere eby'amaanyi ge binaafundikirwanga, N'okuteesa kwe ye kunaamusuulanga.
8 Kubanga ebigere bye ye bimusudde mu kitimba, Era atambulira ku mutego.
9 Ekyambika kinaamukwatanga ekisinziiro, N'akakunizo kinaamunywezanga.
10 Akamasu kamukwekeddwa mu ttaka, N'ekigu kimukwekeddwa mu kkubo.
11 Entiisa eneemukanga enjuyi zonna, Era eneemuyigganyanga ku bisinziiro bye.
12 Amaanyi ge ganaalumwanga enjala, N'obuyinike bunaamubangako ng'asejjera.
13 Bunaalyanga ebitundu by'omubiri gwe, Weewaawo, omubereberye w'okufa anaalyanga ebitundu bye.
14 Anaasimbulwanga mu weema ye gye yeesiga; Era anaaleetebwanga eri kabaka w'ebitiisa.
15 Ekitali kikye n'akatono kinaabanga mu weema ye: Ekibiriiti kinaamansirwanga ku kifo mwe yabeeranga,
16 Ekikolo kye kinaakaliranga ddala wansi, Ne waggulu ettabi lye linaatemebwangawo.
17 Ekijjukizo kye kinaabulanga ku nsi, So taabenga na linnya mu luguudo.
18 Anaagoberwanga mu kizikiza okuva mu musana, Era anaayigganyizibwanga okuva mu nsi.
19 Taabenga na mwana newakubadde omuzzukulu mu bantu be, Newakubadde omuntu yenna asigadde gye yabeeranga.
20 Abanaddangawo baneewuunyanga olunaku lwe, Ng'abo abaasooka bwe baatiisibwa.
21 Mazima ennyumba z'atali mutuukirivu bwe zifaanana bwe zityo, Era kino kye kifo ky'oyo atamanyi Katonda.


text:
1 Ebyomumirembe
Chapter 20
1 Awo olwatuuka omwaka bwe gwatuukirira mu kiseera bakabaka mwe batabaalira, Yowaabu n'atabaaza amaanyi ag'eggye, n'azisa ensi y'abaana ba Amoni, n'ajja n'azingiza Labba. Naye Dawudi n'asigala e Yerusaalemi. Yowaabu n'amenya Labba, n'akisuula.
2 Awo Dawudi n'aggya engule ya kabaka waabwe ku mutwe gwe, n'alaba obuzito bwayo talanta ya zaabu, era nga mulimu amayinja ag'omuwendo omungi; ne bagiteeka ku mutwe gwa Dawudi: n'aggyamu omunyago ogw'omu kibuga mungi nnyo.
3 N'aggyamu abantu abaali omwo; n'abasala n'emisumeeno n'amannyo ag'ebyuma n'embazzi. Era bw'atyo Dawudi bwe yakola ebibuga byonna eby'abaana ba Amoni. Dawudi n'abantu bonna ne baddayo e Yerusaalemi.
4 Awo olwatuuka oluvannyuma lw'ebyo ne waba entalo e Gezeri n'Abafirisuuti: awo Sibbekayi Omukusasi n'atta Sippayi ow'oku baana b'erintu: ne bawangulwa.
5 Ne waba nate entalo n'Abafirisuuti; Erukanani mutabani wa Yayiri n'atta Lakami muganda wa Goliyaasi Omugitti, olunyago lw'effumu lye lwali ng'omuti ogulukirwako engoye.
6 Ne waba nate entalo e Gaasi, eyali omusajja omuwanvu ennyo, engalo ze n'obugere bwe amakumi abiri mu buna, buli mukono mukaaga, na buli kigere mukaaga; era naye yazaalirwa erintu eryo.
7 Awo bwe yasoomoza Isiraeri, Yonasaani mutabani wa Simeeya muganda wa Dawudi n'amutta.
8 Abo baazaalirwa erintu eryo e Gaasi; ne bagwa n'omukono gwa Dawudi, n'omukono gw'abaddu be.


text:
Yeremiya
Chapter 11
1 Ekigambo ekyajjira Yeremiya ekyava eri Mukama nti
2 Muwulire ebigambo eby'endagaano eno, era mugambe abasajja ba Yuda n'abo abali mu Yerusaalemi;
3 obagambe nti Bw'ati bw'ayogera Mukama, Katonda wa Isiraeri, nti Omusajja akolimirwe atawulira bigambo bya ndagaano eno,
4 gye nnalagirira bajjajjammwe ku lunaku kwe nnabaggira mu nsi y'e Misiri, mu kikoomi eky'ekyuma, nga njogera nti Mugonderenga eddoboozi lyange mubikolenga nga byonna bwe biri bye mbalagira: bwe mutyo bwe munaabanga abantu bange, nange naabanga Katonda wammwe:
5 ndyoke nnywezenga ekirayiro kye nnalayirira bajjajjammwe, okubawa ensi ekulukuta amata n'omubisi gw'enjuki nga leero. Awo ne ndyoka nziramu ne njogera nti Amiina, ai Mukama.
6 Awo Mukama n'aŋŋamba nti Langirira ebigambo bino byonna mu bibuga bya Yuda ne mu nguudo ez'e Yerusaalemi ng'oyogera nti Muwulire ebigambo eby'endagaano eno mubikole.
7 Kubanga nategeereza ddala bajjajjammwe ku lunaku kwe nnabaggira mu nsi y'e Misiri ne leero, nga ngolokoka mu makya era nga ntegeeza, nga njogera nti Mugondere eddoboozi lyange.
8 Naye ne batagonda so tebaatega kutu kwabwe, naye ne batambulira buli muntu mu bukakanyavu bw'omutima gwabwe omubi: kyennava mbaleetako ebigambo byonna eby'endagaano eno, gye nnabalagira okukolanga, naye ne batabikola.
9 Awo Mukama n'aŋŋamba nti Okwekobaana kulabise mu basajja ba Yuda ne mu abo abali mu Yerusaalemi.
10 Bakyuse okudda mu butali butuukirivu bwa bajjajjaabwe abaagaana okuwulira ebigambo byange; era bagoberedde bakatonda abalala okubaweerezanga: ennyumba ya Isiraeri n'ennyumba ya Yuda bamenye endagaano yange gye nnalagaana ne bajjajjaabwe.
11 Mukama kyava ayogera bw'ati nti Laba, ndibaleetako obubi bwe bataliyinza kuwona; era balinkaabirira, naye siribawuliriza.
12 Awo ebibuga bya Yuda n'abo abali mu Yerusaalemi baligenda ne bakaabirira bakatonda be bootereza obubaane: naye tebalibalokolera n'akamu mu biro mwe balabira ennaku.
13 Kubanga ebibuga byammwe bwe byenkana obungi, ne bakatonda bo bwe benkana bwe batyo, ai Yuda; era ng'enguudo ez'e Yerusaalemi bwe zenkana obungi, bwe musimbidde bwe mutyo ebyoto ekintu ekikwasa ensonyi, ebyoto eby'okwoterezangako obubaane eri Baali.
14 Kale ggwe tosabiranga bantu bano, so tobayimusizanga kukaaba newakubadde okusaba: kubanga siribawulirira mu biro mwe balinkaabirira olw'ennaku ze balabye.
15 Muganzi wange afaayo ki mu nnyumba yange, kubanga akoze eby'obukaba n'abangi, n'omubiri omutukuvu gukuvuddeko? bw'okola obubi lw'osanyuka.
16 Mukama yakutuuma erinnya nti Omuzeyituuni ogwera, omulungi nga guliko ebibala ebirungi: n'eddoboozi ery'oluyoogaano olunene agukumyeko omuliro, n'amatabi gaagwo gamenyese.
17 Kubanga Mukama w'eggye eyakusimba akwogeddeko obubi, olw'obubi obw'ennyumba ya Isiraeri n'obw'ennyumba ya Yuda bwe beekolera nga bansunguwaza olw'okwotereza Baali obubaane.
18 Awo Mukama n'akimmanyisa ne nkimanya: kale n'olyoka ondaga ebikolwa byabwe.
19 Naye nali ng'omwana gw'endiga omuwombeefu ogutwalibwa okuttibwa; so saamanya nga bansalidde enkwe, nga boogera nti Tuzikirize omuti wamu n'ebibala byagwo, tumuzikirize mu nsi ey'abalamu, erinnya lye baleme okulijjukira nate.
20 Naye, ai Mukama w'eggye, asala emisango egy'ensonga, akema emmeeme n'omutima ndabe eggwanga ly'oliwalana ku bo: kubanga ggwe ntegeezezza ensonga yange.
21 Mukama kyava ayogera bw'ati eby'abasajja aba Anasosi abanoonya obulamu bwo nga boogera nti Tolaguliranga mu linnya lya Mukama, omukono gwaffe guleme okukutta:
22 Mukama w'eggye kyava ayogera bw'ati nti Laba, ndibabonereza: abavubuka balifa kitala; batabani baabwe ne bawala baabwe balifa njala;
23 so tebaliba na balifikkawo: kubanga ndireeta obubi ku basajja aba Anasosi, gwe mwaka mwe balijjirirwa.


text:
Bya EDWARD KALUMBA
ABATUUZE b’e Kiboga bacacanca oluvannyuma lw’okufuna obukadde 250 ez’okuddaabiriza eddwaaliro.
Ssente zino ze zimu ku ezo obukadde 1400 Gavumenti ze yasuubiza okuddaabiriza eddwaaliro ly’e Kiboga eribadde mu mbeera embi.
Ssentebe wa Disitulikiti eno, Israel Iga yategeezezza nti Gavumenti ng’eyita mu minisitule y’ebyobulamu yayisa ssente zino n’ekigendererwa ky’okutumbula omutindo gw’ebyobulamu mu kitundu.
Iga yagambye nti eddwaaliro lino lijjanjaba abalwadde abasukka mu 500 buli lunaku era nti mu kiseera kino abantu bangi balyeyunira okuli n’abava mu Disitulikiti y’e Kyankwanzi ne Mubende.
Yategeezezza nti okuliddaabiriza kujja kulifuula eddwaaliro ekkulu ery’omu kitundu erinaakola ku bulwadde obw’amaanyi omuli n’abagudde ku bubenje okusinga okubatwalanga e Kampala.
Yagambye nti minisita w’eby’obulamu yabasuubizza okubongera ssente endala obukadde 450 mu mwaka gw’ebyensimbi guno n’endala ezinaaba zisigaddeyo zibaweebwe mu mwaka gw’eby’ensimbi 2015 -2016 okusobozesa omulimu gwonna okuggwa.
Yagambye nti omulimu gw’okuddaabiriza gwakwasiddwa ekitongole kya UPDF ekizimbi olw’ensonga nti engeri gye kitaggyibwaako musolo kyasaba ssente ntono bw’ogeraageranya n’ebitongole ebirala ebizimbi.
Iga yagambye nti omulimu gw’okuddaabiriza gugenda kutandika essaawa yonna era bagenda kutandikira mu kuzibukula emidumu gy’amazzi ne kazambi ebibadde mu mbeera embi era ebimaze ebbanga nga tebikola.Yasabye abantu okuba abakkakkamu ng’omulimu guno gugenda mu maaso okutuusa lwe gunaggwa.


text:
Abatuuze babiri mu Kakajjo Zooni ku Sir Apollo Kaggwa Rd, bakaayanira ffuuti z’ettaka bbiri zokka. Kalondoozi wa Bukedde akulaga engeri omugagga gy’ayinza okukozesa poliisi ne kkooti okukutwalako n’ebyo by’olowooza nti bino n’obukodyo bwe batera okukozesa.
CHARLES Namanyo yagula poloti ku Sir Apollo Kaggwa Road mu zooni ya Kakajjo 11 eri ku block 9 plot 602 ewezaako hekiteya 0.035 mu 1989 n’azimbawo amaka ge.
Mu 2010, omukadde omu eyalina poloti okuliraana Namanyo bwe yafa, waayitawo ebbanga ttono Haji Edris Kasule n’ajja n’ategeeza nga bwe yali nnannyini ttaka eryo.
Haji Kasule bwe yalaba nga poloti gy’agamba nti yiye terina kkubo yasalawo okumenya kaabuyonjo ya Namanyo ne muliraanwa John Lutaaya afune ekkubo!
Namanyo bwe yaloopa ku poliisi ya Kampalamukadde, Kasule teyavunaanibwa!
Bwe yeekubira enduulu mu kitongole ekikola ku kuteekateekera ekibuga mu KCCA, kyakakasa nti waliwo obuzibu ku poloti ya Namanyo eya 602 n’eya Hajji Kasule 612, zaava mu poloti ez’enjawulo era nga zirina kubeera mu bifo eby’enjawulo wabula nga kyewuunyisa okuba nga ziraga nti zaali ziri mu kifo kimu.
Hajji Kasule bwe yakizuula nti ebintu bigenda bimwonoonekera, yasalawo okuddukira mu kkooti y’e Mengo eyamuwa obuyinza okumenya ebintu bya Namanyo mu ngeri ey’amancoolo.
Ekyewuunyisa nti ekiwandiiko ekisaba kkooti eyimirize ebyali bikolebwa ku ttaka lino, omulamuzi James Ereemye Jumire Mawanda yakissaako omukono nga December 9 2014 kyokka ng’ebbaluwa eyimiriza y’emu gye baakozesa okumenya ebintu bya Namanyo omulamuzi yakissaako omukono nga December 8, 2014 ekitegeeza nti yakkiriza ekiwandiiko kino nga tategedde lwaki yalina okukifulumya!
Ekirala Namanyo eyalina okuweebwa ebbaluwa eno ng’emuyita mu kkooti okwennyonnyolako teyamuweebwa wabula yamuweebwa luvannyuma nga December 11 ng’ebintu bye baabimenya nga December 10!
Amaka ga Namanyo Hajji Kasule w’amugobaganya.
CHARLES NAMANYO
Nagula ettaka lino nga August 9 1989 ku Rose Nansanga, eyali muwala w’omukadde eyali asigadde mu poloti kati Hajji Kasule gy’agamba nti yiye.
Bwe nnamala okugula, nnatandika okuzimba ne mbeererawo ddala.
Engeri gye ndi musajja muzimbi, ntera okugendako saffaali, era lumu nnali siriiwo muliraanwa wange John Lutaaya n’azimba akayumba akayingira mu poloti yange. Olw’okuba yali muliraanwa mulungi twaleeta omupunta n’apima ettaka lino ne tukakasa nti yali ayingidde ewange.
Twakkaanya agira akozesaawo nga naye ajja kutuusa ekiseera aveewo. Wabula Lutaaya yafuna ebizibu n’akakibwa okutunda poloti ye.
Lumu nnali ndi awo, Hajji Kasule n’aleeta ebipapula ebiraga nga poloti bw’eri yiye. Natya kubanga nalowooza nti ekyapa kye nnalina kyali kifu. Nnali ng’enze saffaali, n’amenya kaabuyonjo yange ng’agamba nti yali ayagala kkubo limutuusa wuwe!
Nnamuggulako omusango ku poliisi ya Kampalamukadde kyokka ssaafuna kuyambibwa kwonna.
Namanyo agamba: Wabula nnalina essuubi nti poliisi yali egenda kumukwata avunaanibwe wabula tekyasoboka, ate nga naye agenda anneewaanirako nti ye alina ssente, talina gy’ayinza kuwawaabirwa ne bamukwata!
Looya wange yawandiikira KCCA ebbaluwa ng’agisaba okutangaaza ku nsonga eyali evuddeko ebiwandiiko by’ettaka ku poloti yange obutakwatagana.
KCCA yansaba nfune omupunta owange addemu akube ettaka lino era nange ne nfuna Dr. Nasani Batungi owa Plan Surveys & mapping consultants n’akola omulimu guno.
Mu lipoota gye yawa omupunta omukulu owa KCCA, nga March 24, 2014, yakizuula nti okusinziira ku ‘area schedule’ okuva mu KCCA, poloti yange eya 602 yali yava ku poloti 566 kyokka eya Hajji Kasule 612 yali yava ku poloti 259 ekitegeeza nti nti poloti zino zombi zaali ziri mu bifo eby’enjawulo ne yeewuunya lwaki Hajji Kasule agamba nti poloti ye eri awo awali eyange era n’asimba n’amayinja.
Nga August 8 2014, nnali ndi Mbale, Haji Kasule n’akolagana ne poliisi ne bamenya ebintu byange nga bakozesa guleeda UAP 860C. Kyokka bwe nagenda ku poliisi ya Kampalamukadde ne nzigulawo fayiro ku SD ref 31/8/2/14 ey’okwonoona ebintu byange, poliisi terina kye yakolawo ku musajja ono yadde nga waaliwo obujulizi.
Bwe nnalaba ebivudde ew’omupunta biraga nti nze mutuufu, nga October 24 nasaba KCCA enzikirize okukulaakulanya ekifo kyange era nayo n’ekkiriza wabula ne bandagira okusibako amabaati nga ng’enda okuddaabirizaawo.
Nga December 10 2014, nze ne mukyala wange twali tugenze kuziika e Mbale ne bankubira essimu nti Hajji Kasule yali akolaganye ne DPC w’e Kampalamukadde n’amuwa abaserikale bamukuume ng’amenya n’okwonoona ebintu byange omuli amabaati, amatoffaali n’ebirala!
Olw’okuba nnali wala, nakubira mutabani wange Henry Wandega, bwe yajja okulaba kiki ekyali kigenda mu maaso, mu kifo ky’omubuulira ensonga baasalawo okumukuba.
Okumanya Hajji Kasule alina eryanyi erimuwaga, mu August yatuuka n’okukuula amayinja omupunta ge yali asimbye n’agatwala ku poliisi ya Kampalamukadde era ne ndoopa omusango gw’okubba ejjinja ku fayiro nnamba SD 43/30/08/2014 kyokka poliisi teyamuvunaana!
Bwe yamaze okukuba mutabani wange, nazzeemu ne nzigulawo omusango omulala ku poliisi y’emu ku fayiro SD108,10,12,14 era mutabani wange n’ajjanjabibwa kyokka era poliisi terina kye yakola musajja ono.
Nga December 11, 2014 nagenda ku poliisi mbabuuze lwaki baali bawadde Hajji Kasule obukuumi okumenya ebintu byange. Owa poliisi omu yampa olupapula lwa kkooti (Interim order) nga Hajji Kasule yali agenze mu kkooti.
Ebbaluwa ya kkooti eyakolebwa omulamuzi wa kkooti y’e Mengo, James Mawanda Ereemye Jumire yali eragira nga December 8 2014.
Ebbaluwa yali etulagira obutaddamu kukola kintu ku ttaka eryo ng’ensonga bwe zigenda mu maaso kyokka neewuunya ensonga lwaki DPC yasalawo okuwa Kasule abaserikale ne bamenya ebintu byange kyokka nga baali tebamaze kumpa kkopi era nnali simanyanga nti yagenda mu kkooti!
Nagenda ew’akulira bambega ba poliisi ya Kampalamukadde, Wanyama eyansindika ku poliisi ya CPS mu kasenge 62 nabo ne bansindika ku poliisi y’e Kibuli .
Nga sinnagenda Kibuli, nazuula ebbaluwa eyali ewandiikiddwa nga December 8 2014 owa poliisi y’e Kibuli ACP Julius Twinomujuni ng’asaba aba poliisi ya Kampala Metropolitan okukkiriza DPC wa Kampalamukadde okuteeka mu nkola ekiragiro kya kkooti.
Nasalawo okugenda mmulabe ambuulire bwe gwali gubadde. Bwe Natuukayo yang’amba nti ng’ende mu kkooti ndeete ensala y’omusango nga bwe yali.
Mu kkooti, omuwandiisi waayo nnamunnyonnyola nga bwe baali bamenye ebintu byange kyokka nga tebamaze kuntegeezaako. Yandagira nsasule ssente bakube ensala y’omulamuzi mu kompyuta era nange kye nnakola.
Nnali nkyali awo mukyala wange n’ankubira essimu nti waliwo abaali baleese ekiwandikiko ekyali kivudde mu kkooti nga baagala nkisseeko omukono. Kyanneewuunyisa kubanga kyandibadde kimpeebwa nga tebannaba kumenya bintu byange.
Kati Hajji Kasule anneewerera bw’ajja okumenya ennyumba yange singa simuvaako kubanga sirina we nnyinza kumuwaabira nti ye munene, poliisi eri mu ngalo ze ate ne kkooti ejja kusala nga bw’ayagala esale. Era nasalawo okumuggulako omusango gw’okuntiisatiisa ku fayiro SD 36/11/12/2014.
Omulyango oguyingira mu galagi ya Hajji Kasule awali poloti ya Namanyo.
Namanyo ajje andabe muyambe - DPC
Nabuzizza atwala poliisi ya Kampalamukadde Joram Tumwesigye lwaki yagaana okuyamba Namanyo ate n’asalawo okukolagana ne Hajji Kasule n’atuuka n’okumuwa obukuumi nga bamenya ebintu bye yang’ambye bwati;
Ffe aba poliisi tuliwo kuwuliriza njuyi zombi era tetubeera na ludda. Ebyo Namanyo by’agamba nti tetumuyamba si bituufu kubanga nze tajjanga wange kumuyamba era mmuwa amagezi ajje ambuulire obuzibu bwe. Eky’okuba nga nnawa Hajji Kasule abaserikale ng’amenya ebintu bye, nze nnali ntuukiriza kiragiro kya kkooti. Namanyo yali azibye ekkubo erituusa Hajji Kasule ewuwe kale nga birina kumenyebwa.
Kyokka ekyebuuzibwa nti Namanyo alina kusaba buyambi bufaanana butya nga ku poliisi y’e Kampalamukadde alinayo fayiro ezisoba mu ssatu ng’awaabira omuntu y’omu kyokka poliisi terina n’emu gye yali etambuzza?
Looya Tony Kirabira yantegeezezza nti ekiwandiiko kyo tekyandibadde na buzibu wabula emitendera egyayitibwamu okukifuna gye gyali emikyamu.
Yagambye nti enkola entuufu, okusinziira ku mbeera eno, tekisoboka mulamuzi kuteeka mukono ku kiwandiiko ekiyimiriza okukolera emirimu gyonna ku ttaka ng’amaze okussa omukono ku kiwandiiko ekiyita omuntu avunaanibwa ng’ayitibwa mu kkooti okwennyonyolako.
Wabula wano omulamuzi yagenda okussa omukono ku kiwandiiko ekiyita Namanyo ng’amaze okufulumya Hajji Kasule kye yeeyambisa okumenya.
Nnina ebiwandiiko ebituufu - Hajji Kasule.
Bwe nnabuzizza Hajji Kasule yagambye bwati; Poloti eno nnagigulira mu kkooti ku muliraanwa wa Namanyo. Lwaki bwe nnali ngigula, teyavaayo kung’amba nti ekitundu ekimu kyali wuwe? Mwalimu ennyumba enkadde, Namanyo bwe yalaba ntandise okubaako bye nkolerawo n’alyoka atandika okumpaabira ku poliisi.
Bwe nnalaba ng’akaayana, nagenda mu KCCA ne ndeeta empapula ezaali ziraga nti poloti ye yali ekoma ku ffuuti 20 wabula ye nga takkiriza ng’agamba nti zaali ffuuti 22. Twagenda n’e Ntebe era ne tusanga nga kituufu kyokka ye n’alowooza nti byali bijingirire.
Tulinde kkooti etuule nga January 17 2015 esalewo ani mutuufu.” Bwe kiba ng’omusango guli mu kkooti, lwaki ye Haji Kasule teyagirinzeeko kusala musango n’agenda mu maaso n’okumenya ebintu bya Namanyo?
Wiiki ejja nja kukulaga obuvuyo obulala Hajji Kasule bwe yakola ku ttaka lya bamulekwa e Mengo n’alyezza.
Abafere ababba ennyumba e Kyengera
Mu Kalondoozi wa wiiki ewedde, nnakulaze enkaayana eziri wakati wa Peter Ssozi n’abafere, Iddi Sengooba, Ssembuuze, Kibuuka n’abalala basatu n’engeri gye baamubbako ennyumba ye.
Ku Mmande abafere bano baakozesezza abaserikale ku poliisi y’e Kyengera nga baakulembeddwaamu akulira bambnega ne bakwata abaana ba Ssozi ne babasiba.
Wiiki ejja nja kukulaga ebipya ku bufere buno wamu n’ebifaananyi by’abafere bonna.


text:
2 Bassekabaka
Chapter 3
1 Awo Yekolaamu mutabani wa Akabu n'atanula okufuga Isiraeri mu Samaliya mu mwaka ogw'ekkumi mu munaana ogwa Yekosafaati kabaka wa Yuda, n'afugira emyaka kkumi n'ebiri.
2 N'akola ebyali mu maaso ga Mukama ebibi; naye obutafaanana kitaawe n'okufaanana nnyina: kubanga yaggyawo empagi ya Baali kitaawe gye yakola.
3 Naye ne yeegatta n'ebibi bya Yerobowaamu mutabani wa Nebati bye yayonoonyesa Isiraeri; teyabivaamu.
4 Era Mesa kabaka wa Mowaabu yali musumba wa ndiga; n'awangayo eri kabaka wa Isiraeri ebyoya by'abaana b'endiga kasiriivu n'eby'endiga ennume kasiriivu.
5 Naye olwatuuka Akabu bwe yafa kabaka wa Mowaabu n'ajeemera kabaka wa Isiraeri.
6 Kabaka Yekolaamu n'ava mu Samaliya mu biro ebyo, n'ayolesa Isiraeri yenna.
7 Awo n'agenda n'atumira Yekosafaati kabaka wa Yuda ng'ayogera nti Kabaka wa Mowaabu anjeemedde: onootabaala Mowaabu wamu nange? N'ayogera nti Naayambuka: nze nninga ggwe bw'oli, abantu bange ng'abantu bo, embalaasi zange ng'embalaasi zo.
8 N'ayogera nti Tunaayambuka mu kkubo ki? N'addamu nti Mu kkubo ery'omu ddungu erya Edomu.
9 Awo kabaka wa Isiraeri n'agenda ne kabaka wa Yuda ne kabaka wa Edomu: ne beetooloola olugendo lwa nnaku musanvu: so nga tewaali mazzi ga ggye newakubadde ag'ensolo ez'abagoberera.
10 Awo kabaka wa Isiraeri n'ayogera nti Zitusanze! kubanga Mukama ayise bakabaka bano abasatu okukuŋŋaana okubagabula mu mukono gwa Mowaabu.
11 Naye Yekosafaati n'ayogera nti Tewali wano nnabbi wa Mukama tubuulize mu ye eri Mukama? Awo omu ku baddu ba kabaka wa Isiraeri n'addamu n'ayogera nti Erisa mutabani wa Safati wano eyafukiriranga amazzi mu ngalo za Eriya.
12 Awo Yekosafaati n'ayogera nti Ekigambo kya Mukama kiri naye. Awo kabaka wa Isiraeri ne Yekosafaati ne kabaka wa Edomu ne baserengeta gy'ali.
13 Erisa n'agamba kabaka wa Isiraeri nti Nfaayo ki eri ggwe? genda eri bannabbi ba kitaawo n'eri bannabbi ba nnyoko. Kabaka wa Isiraeri n'amugamba nti Nedda: kubanga Mukama ayise bakabaka bano abasatu okukuŋŋaana okubagabula mu mukono gwa Mowaabu.
14 Erisa n'ayogera nti Nga Mukama w'eggye bw'ali omulamu gwe nnyimirira mu maaso ge, mazima singa sirowooza Yekosafaati kabaka wa Yuda okubaawo, sandikutunuulidde so sandikulabye.
15 Naye nno ndeetera omukubi w'ennanga. Awo olwatuuka omukubi w'ennanga bwe yakuba, omukono gwa Mukama ne gumujjako.
16 N'ayogera nti Bw'atyo bw'ayogera Mukama nti Mujjuze ekiwonvu kino ensalosalo.
17 Kubanga bw'atyo bw'ayogera Mukama nti Temuulabe mbuyaga so temuulabe nkuba, naye ekiwonvu ekyo kinajjula amazzi: nammwe munaanywa, mmwe n'ebisibo byammwe n'ensolo zammwe.
18 Era kino kigambo kitono so si kikulu mu maaso ga Mukama: era aligabula n'Abamowaabu mu mukono gwammwe.
19 Era mulimenya buli kibuga ekiriko enkomera na buli kibuga ekironde ne mutema buli muti omulungi ne muziba enzizi zonna ez'amazzi ne mwonoona buli musiri omulungi n'amayinja.
20 Awo olwatuuka enkya mu kiseera eky'okuwaayo ekitone, kale, laba, amazzi ne gajja nga gafuluma mu kkubo ery'e Edomu, ensi n'ejjula amazzi.
21 Awo Abamowaabu bonna bwe baawulira bakabaka nga bambuse okulwana nabo, ne bakuŋŋaana bonna abaayinza okwambala ebyokulwanyisa n'okukirawo, ne bayimirira ku mpero.
22 Awo ne bagolokoka enkya mu makya, enjuba n'eyaka ku mazzi, Abamowaabu ne balaba amazzi agaboolekedde nga gamyuse ng'omusaayi:
23 awo ne boogera nti Guno gwe musaayi: bakabaka tebalemye kuzikirizibwa, era basse buli muntu munne: kale nno, Mowaabu, mugwe ku munyago.
24 Awo bwe baatuka mu lusiisira lwa Isiraeri, Abaisiraeri ne bagolokoka ne bakuba Abamowaabu n'okudduka ne badduka mu maaso gaabwe: ne beeyongerayo mu nsi nga bakuba Abamowaabu.
25 Ne bamenyamenya ebibuga; n'awali omusiri omulungi ogw'ettaka ne bakasuka buli muntu ejjinja lye ne wajjula; ne baziba enzizi zonna ez'amazzi, ne batema emiti gyonna emirungi okutuusa lwe baasigazaawo mu Kirukalesesi amayinja gamu gokka; naye ab'envuumuulo ne batambulatambula mu nsi ne bagikuba.
26 Awo kabaka wa Mowaabu bwe yalaba olutalo nga lumuyingiridde, n'atwala abasajja lusanvu abaasowolanga ebitala, okuwaguza okutuuka eri kabaka w’e Edomu: naye ne batayinza.
27 Awo n'addira mutabani we omubereberye eyandifuze mu kifo kye, n'amuwaayo okuba ekiweebwayo ekyokebwa ku bbugwe. Ne waba obusungu bungi eri Isiraeri: ne bamuvaako ne baddayo mu nsi yaabwe.


text:
Oruganikyo 78: Ekihandiko ha Kisiika
KIKI ekirukukorwa hanu? Abantu bakaba ha bugenyi bw’amaani. Omukama wa Baburoni ayesere abagenyi ab’ekitiinisa rukumi. Nibakozesa ebikopo bya zabbu na feeza ebyaihirwe omu yekaru ya Yahwe omu Yerusalemu. Baitu, mukaanya ako, hakazooka enkumu z’omukono gw’omuntu zitandika kuhandika ha kisiika. Abantu boona batiina muno.
Berisaza mwijukuru wa Nebukadeneza nuwe mukama hati. Ayamirra haiguru nti abamagezi be baleetebwe omunju nambere akaba ali. Abagambira ati: ‘Omuntu weena arasoma ekihandiko kinu, akansoborra amakuru gaakyo, arahebwa ebisembo bingi kandi abe omulemi omukuru owakasatu mu bukama bunu.’ Baitu tiharoho n’omu h’abasaija abamagezi ayasoboire kusoma ekihandiiko kyaha kisiika n’obukwakuba kusoborra amakuru gakyo.
Nyina omukama ahurra okutoka kandi aija omukisiika kinu eky’obugenyi. Agambira omukama ati: ‘Leka kweralikirra. Haroho omusaija omubukama bwawe anyakumanyire abaruhanga abarukwera. Swenkuru Nebukaduneza obwakaba ali mukama akamufoora mukuru wa bamagezibe boona. Ibaralye nuwe Danieri. Mumwete, naija kusoborra amakuru.’
Mubwangu Danieri bamuleeta. Hanyuma y’okwanga kuhebwa ebisembo byona, Danieri atandikira hakusoborra habwaki kara Yahwe yabaire aihire Nebukadeneza isenkuru Berusaza ha nteebe y’obukama. Danieri agamba: ‘Akaba ali w’emyehembo, nikyo kyaletiire Yahwe kumufubira.’
Danieri agambira Berisaza: ‘Iwe okamanya ebyamubaireho, baitu okyaina emyehembo nka Nebukadeneza. Olesere ebikopo n’ebibindi ebya yekaru ya Yahwe kandi wabinyweramu. Okugiize baruhanga abakozirwe omumiti n’omu mabale, baitu tohaire Ruhanga waitu ekitiinisa. Nikyo Ruhanga atumire omukono kuhandiika ebigambo binu.’
Danieri agamba ati: ‘Kinu nikyo ekihandikirwe, MENE, MENE, TEKELI, UFASINI.’
‘MENE nikimanyisa ngu Ruhanga abazire ebiro by’obukama bwawe kandi abumazireho. TEKELI nikimanyisa ngu olengerwe omu minzani, baitu ozokere otarukuhika. UFASINI nikimanyisa ngu obukama bwawe buhairwe Abamedi n’Abaperesi.’
Danieri nobu akaba nakyabaza, Abamedi n’Abaperesi bakaba batandikire okurumba Baburoni. Bakakwata orubuga kandi baita Berisaza. Ekihandiko kyaha kisiika kyahikirra ekiro ekyo! Baitu kiki ekikaba nikiija kuhika ha Baisareri hati? Nitwija kukizoora omumaiso aho, baitu katubanze twetegereze ekirahika ha Danieri.
Danieri 5:1-31.
Ebikaguzo
- Kiki ekyabaireho omukama wa Baburoni obu akaba aine obugenyi bw’amaani, kandi obwakaba nakozesa ebikopo n’ebibindi ebyaihirwe mu yekaru ya Yahwe omu Yerusalemu?
- Kiki Berisaza ekyarukugambira abasaija be ab’amagezi, kandi kiki eki bakaba batakusobora kukora?
- Kiki nyina omukama ekiyamugambiire kukora?
- Kusigikirra hakya Danieri yagambiire omukama, habwaki Ruhanga yatwekere omukono kuhandiika ha kisiika?
- Danieri asoborra ata amakuru g’ebigambo bya ha kisiika?
- Kiki ekyabaireho Danieri obwakaba nakyabaza?
Ebikaguzo ebindi
- Soma Danieri 5:1-31.
Lengesaniza okutiina Ruhanga n’okutiina Belisaza okuyatungire obu yarozire ekihandiiko ha kisiika? (Dan. 5:6, 7; Zab. 19:9; Bar. 8:35-39)
Danieri akooleka ata obumanzi bw’amaani obuyagambiire Berisaza n’abanyoro be? (Dan. 5:17, 18, 22, 26-28; Eng. 4:29)
Danieri esura 5 negumya eta obukuru bw’obulemi bwa Yahwe? (Dan. 4:17, 25; 5:21)


text:
Zabbuli
Chapter 111
1 Mumutendereze Mukama. Neebazanga Mukama n'omutima gwange gwonna, Mu kibiina eky'abatuukirivu abateesa, ne mu kkuŋŋaaniro.
2 Emirimu gya Mukama mikulu, Ginoonyezebwa abo bonna abagisanyukira.
3 Omulimu gwe gwa kitiibwa, gwa bukulu: N'obutuukirivu bwe bubeerera enurembe gyonna.
4 Ajjukizizza emirimu gye egy'ekitalo: Mukama wa kisa, ajjudde okusaasira.
5 Awa emmere abo abamutya: Anajjukiranga endagaano ye emirembe gyonna.
6 Alaze abantu be obuyinza obw'emirimu gye, Ng'abawa obusika obw'amawanga.
7 Emirimu egy'emikono gye ge mazima n'omusango; Ebiragiro bye byonna binywera.
8 Biteekebwawo emirembe n'emirembe, Bikolebwawo mu mazima n'obutuukirivu.
9 Yawa abantu be okununulwa; Yalagira endagaano ye emirembe gyonna: Erinnya lye ttukuvu, lya kitiibwa.
10 Mu kutya Mukama amagezi mwe gasookera; Balina okutegeera okulungi bonna abakola bwe batyo; Ettendo lye libeerera emirembe gyonna.


text:
Baibuli Noogitwara nka Ki?
Noogitwara . . .
nk’ekitabo ekirimu obwengye bw’abantu?
nk’ekitabo ky’ebitebyo n’ebigunjano?
nk’Ekigambo kya Ruhanga?
EKI BAIBULI ERIKWEGYESA
Ebyahandiikirwe byona, bihandiikisiibwe Ruhanga.’
OKU ORIKUGASIRWA WAIKIRIZA EKYO
Eby’okugarukamu eby’ebibuuzo ebikuru.
Obuhabuzi oburikwesigwa.
Amatsiko agaabuzima aha biro by’omumaisho.
NITUBAASA KWIKIRIZA EKI BAIBULI ERIKUGAMBA?
Eego, ahabw’enshonga nka ishatu:
Ebirimu nibihikaana. Baibuli ekahandiikwa abashaija nka 40 omu myaka erikurenga 1,600. Baingi aharibo tibarareebaine. Kwonka ebirimu byona nibikwata aha mutwe gumwe omukuru.
Ebihandiikirwemu nibyesigwa. Ab’ebyafaayo nibakira kushwekyerera enshobe z’abantu baabo. Kwonka abaahandiikire Baibuli, ahabw’obwesigwa bwabo bakahandiika enshobe zaabo n’ez’eihanga ryabo.
—2 Obusingye 36:15, 16; Zaaburi 51:1-4.
Obunabi oburikwesigwa. Baibuli ekagamba aha kucwekyerezibwa kwa Babulooni orwa ira harikuburayo emyaka nka 200. (Isaaya 13:17-22) Ekagamba aha ku yaabaire neija kucwekyerezibwa n’eiziina ry’ogwo owaabaire naija kugicwekyereza.
—Isaaya 45:1-3.
Obunabi obundi bwingi obw’omu Baibuli nabwo bukahikiririzibwa kimwe hataine kirikuburaho. Kandi buzima Ekigambo kya Ruhanga nikwo kiine kuba.
EKY’OKUTEEKATEEKAHO
Ekigambo kya Ruhanga nikibaasa kukuhwera kita?
Baibuli neegarukamu ekibuuzo eki omu ISAAYA 48:17, 18 na 2 TIMOSEO 3:16, 17.


text:
EBIKWATAGANA N’EBIRI KUNGULU | YESU ATULOKOLA
Ensonga Lwaki Twetaaga Okulokolebwa
“Omuntu azaalibwa omukazi wa nnaku si nnyingi, era ajjudde obuyinike. Amulisa ng’ekimuli n’atemebwa: era adduka ng’ekisiikirize so tabeerera.”
Okuva edda n’edda, abantu bakiraze nti baagala okubeerawo emirembe gyonna nga balamu bulungi. Naye eky’ennaku kiri nti, abantu tufa. Ebigambo bya Yobu ebyo waggulu byayogerwa emyaka ng’enkumi ssatu emabega, naye bikyali bituufu ne leero.
Buli muntu ayagala nnyo okubeera omulamu emirembe gyonna. Bayibuli egamba nti Katonda yateeka mu mitima gyaffe ekirowoozo eky’okubeera abalamu emirembe gyonna era yatutonda nga twagala nnyo okumanya ebikwata ku bulamu obutaggwaawo. (Omubuulizi 3:11) Kati olwo Katonda ayinza okuteeka mu bantu ekirowoozo ng’ekyo naye ng’amanyi nti tekijja kutuukirira? Nedda. Ate era, Ekigambo kya Katonda kyogera ku kufa ng’omulabe era kiraga nti ajja ‘kuggibwawo.’
Tewali kubuusabuusa nti okufa mulabe. Tewali muntu ayagala kufa. Bwe wabaawo ekintu ekiyinza okutuleetako akabi, twekweka oba tudduka. Bwe tulwala, tunoonya obujjanjabi. Tukola kyonna ekisoboka okwewala ekintu kyonna ekiyinza okutuviirako okufa.
Ddala okufa kuliggibwawo? Yee. Yakuwa Katonda, Omutonzi w’ebintu byonna, teyatonda bantu kubeerawo kaseera katono oluvannyuma bafe. Okufa tekyali kigendererwa kya Katonda. Katonda yatutonda ng’ayagala tubeere ku nsi emirembe gyonna, era buli ky’ayogera akituukiriza.
Kati olwo okufa kuliggibwawo kutya? Okumala ebyasa bingi, abantu bagezezzaako okuggyawo okufa, naye balemereddwa. Ne leero abantu bakyalwanyisa ekizibu kino. Bannassaayansi bakoze eddagala lingi erisobodde okumalawo endwadde ezimu. Basobodde n’okumanya engeri emibiri gy’ebintu ebiramu gye gyakolebwamu. Okutwalira awamu, mu bitundu by’ensi bingi leero abantu bawangaala emyaka egiwerako okusinga bwe kyali mu myaka ekikumi egiyise. Wadde kiri kityo, okufa kukyaliwo. Bayibuli egamba nti, abantu ‘bonna badda mu nfuufu.’
Amawulire amalungi gali nti tetulina kwesiga magezi g’abantu okusobola okulwanyisa okufa. Yakuwa Katonda yakola dda enteekateeka tusobole okulokolebwa okuva mu kufa, era nga Yesu Kristo ye yalondebwa okuwoma omutwe mu nteekateeka eno.


text:
Essuula 6
1 Ab'oluganda, omuntu bw'alabibwanga ng'ayonoonye; mmwe ab'omwoyo mumulongoosenga ali bw'atyo mu mwoyo gw'obuwombeefu; nga weekuuma wekka naawe olemenga okukemebwa.
2 Mubeeraganenga emigugu mwekka na mwekka, mutuukirizenga bwe mutyo etteeka lya Kristo.
3 Kubanga omuntu bwe yeerowoozanga okuba ekintu, nga si kintu, nga yeerimbalimba.
4 Naye buli muntu akemenga omulimu gwe ku bubwe; alyoke abeere n'okwenyumiriza ku bubwe yekka so si ku bwa mulala.
5 Kubanga buli muntu alyetikka omutwalo gwe ye.
6 Naye ayigirizibwanga ekigambo assenga ekimu n'oyo ayigiriza mu birungi byonna.
7 Temulimbibwanga; Katonda tasekererwa: kubanga omuntu kyonna ky'asiga era ky'alikungula.
8 Kubanga asigira omubiri gwe ye, alikungula mu mubiri okuvunda; naye asigira Omwoyo, alikungula mu Mwoyo obulamu obutaggwaawo.
9 Tuleme okuddiriranga mu kukola obulungi: kubanga ebiro bwe birituuka, tulikungula; nga tetuzirise.
10 Kale, bwe tunaalabanga ebbanga, tubakolenga obulungi bonna, naye okusinga abo abali mu nnyumba ey'okukkiriza.
11 Mulabe bwe mbawandiikidde mu nnukuta ennene n'omukono gwange nze.
12 Bonna abaagala okwewoomereza mu mubiri be babawaliriza okukomolebwanga; kyokka balemenga okuyigganyizibwa olw'omusalaba gwa Kristo.
13 Kubanga era n'abo bennyini abakomolebwa amateeka tebagakwata; naye baagala mmwe okukomolebwanga, balyoke beenyumiririzenga ku mubiri gwammwe.
14 Naye nze ssaagala kwenyumirizanga, wabula ku musalaba gwa Mukama waffe Yesu Kristo; olw'ogwo ensi ekomereddwa gye ndi, nange eri ensi.
15 Kubanga okukomolebwa si kintu, newakubadde obutakomolebwa, wabula ekitonde ekiggya.
16 N'abo bonna abanaatambuliranga mu tteeka eryo, emirembe gibenga ku bo, n'okusaasirwa, ne ku Isiraeri wa Katonda.
17 Okutanula kaakano, omuntu yenna aleme okunteganyanga: kubanga ntwala enkovu za Yesu zisaliddwa ku mubiri gwange.
18 Ekisa kya Mukama waffe Yesu Kristo kibeerenga wamu n'omwoyo gwammwe, ab'oluganda. Amiina.


text:
Yobu Job
Chapter 28
1 Mazima waliwo gye basimira ffeeza, N'ekifo kya zaabu gye balongoosa.
2 Ekyuma kiggibwa mu ttaka, N'ekikomo bakisaanuusa okukiggya mu jjinja.
3 Abantu babibira ekizikiza, Ne bakenneenya okutuuka ku nsalo ekomererayo, Amayinja ag'ekizikiza ekikutte n'ag'ekisiikirize eky'okufa.
4 Basima obunnya obuli ewala n'abantu we batuula; Beerabirwa ekigere ekiyitawo: Balengejjera wala n'abantu, bawuubibwawuubibwa eruuyi n'eruuyi.
5 Ensi ye evaamu emmere: Era wansi evuunikibwa ng'ekivuunikibwa n'omuliro.
6 Amayinja gaayo kifo kya safiro, Era erina enfuufu eya zaabu.
7 Ekkubo eryo tewali nnyonyi eyigga erimanyi, So n'amaaso ga kamunyi tegalirabanga.
8 Ensolo ezaamalala teziririnnyangamu, So n'empologoma enkambwe teriyitangamu.
9 Agolola omukono gwe ku jjinja ery'embaalebaale; Avuunika ensozi okuviira ddala we zisibuka.
10 Atema ensalosalo mu njazi; N'amaaso ge galaba buli kintu eky'omuwendo omungi.
11 Asiba emigga gireme okukulukuta; N'ekigambo ekyakisibwa akireeta awalaba.
12 Naye amagezi ganaalabikanga wa? N'ekifo eky'okutegeera we kubeera kiri ludda wa?
13 Abantu tebamanyi muwendo gwago; So tegalabika mu nsi ey'abalamu.
14 Obuziba bwogera nti Tegali mu nze: N'ennyanja eyogera nti Tegali we ndi.
15 Tegafunika lwa zaabu, So ne ffeeza teripimibwa okugagula.
16 Tegayinzika kwenkanyankanyizibwa ne zaabu eya Ofiri, Ne onuku ey'omuwendo omungi oba safiro.
17 Zaabu n'endabirwamu tebiyinza kugenkana: So n'amakula aga zaabu ennungi tegaabenga buguzi bwago.
18 Tebaayogerenga ku kolali n'amayinja ag'endabirwamu: Weewaawo, omuwendo ogw'amagezi gusinga amayinja amatwakaavu.
19 Topazi eriva e Buwesiyopya teriigenkanenga, So tegenkanyankanyizibwenga ne zaabu ennungi.
20 Kale amagezi gava wa? N'ekifo okutegeera we kubeera kiri ludda wa?
21 Kubanga gakwekebwa amaaso g'abalamu bonna, Era gakisibwa ennyonyi ez'omu bbanga.
22 Okuzikirira n'Okufa kwogera nti Twawulira ekigambo kyago n'amatu gaffe.
23 Katonda ategeera ekkubo lyago, Era ye amanyi ekifo kyago.
24 Kubanga atunuulira okutuuka ku nkomerero z'ensi, Era alaba ebiri wansi w'eggulu lyonna;
25 Okukolera empewo ekigera; Weewaawo, apima amazzi n'ekipima.
26 Bwe yateekera enkuba etteeka, N'ekkubo ery'okumyansa okw'okubwatuka:
27 Awo n'alyoka agalaba n'agabuulira; Yaganyweza, weewaawo, n'agakenneenyeza ddala.
28 Era n'agamba abantu nti Laba, okutya Mukama okwo ge magezi; N'okuleka obubi kwe kutegeera.


text:
Matayo
Chapter 12
1 Awo mu biro ebyo Yesu n'ayita mu nnimiro y'eŋŋaano ku ssabbiiti; abayigirizwa be ne balumwa enjala, ne batandika okunoga ebirimba by'eŋŋaano, ne balya.
2 Naye Abafalisaayo bwe baalaba, ne bamugamba nti Laba, abayigirizwa bo bakola eky'omuzizo okukolera ku ssabbiiti.
3 Naye n'abagamba nti Temusomanga Dawudi bwe yakola, bwe yalumwa enjala, ne be yali nabo;
4 bwe yayingira mu nnyumba ya Katonda, n'alya emigaati egy'okulaga egyali egy’omuzizo ye okugirya newakubadde be yali nabo, wabula bakabona bokka?
5 Nantiki temusomanga mu mateeka, bakabona mu yeekaalu ku ssabbiiti bwe baasobya ssabbiiti, so tebazza musango?
6 Naye mbagamba nti ali wano asinga yeekaalu obukulu.
7 Naye singa mumanyi amakulu ga kino nti Njagala ekisa, so si ssaddaaka, temwandinenyezza abatazzizza musango.
8 Kubanga Omwana w'omuntu ye mukama wa ssabbiiti.
9 N'avaayo, n'ajja mu kkuŋŋaaniro lyabwe:
10 era, laba, mwalimu omu eyalina omukono ogukaze. Ne bamubuuza, nga bagamba nti Kirungi okuwonyeza omuntu ku ssabbiiti? era bamuwawaabire.
11 N'abagamba nti Ani mu mmwe, bw'aliba n'endiga ye emu n'emala egwa mu bunnya ku ssabbiiti, ataligikwata atagiggyamu?
12 Omuntu tasinga nnyo ndiga? Kale kirungi okukola obulungi ku ssabbiiti.
13 N'alyoka agamba omuntu oyo nti Golola omukono gwo. N'agugolola; ne guwona, ne guba ng'ogw'okubiri.
14 Naye Abafalisaayo ne bafuluma, ne bamwekobaana bwe banaamuzikiriza.
15 Yesu bwe yategeera n'avaayo: abantu bangi ne bagenda naye; n'awonya bonna,
16 n'abakomako baleme okumwatiikiriza:
17 kituukirire ekyayogererwa mu Isaaya nnabbi nti
18 Laba mulenzi wange gwe nnalondamu; Gwe njagala, ansanyusa emmeeme yange: Ndimuteekako Omwoyo gwange, Alibuulira amawanga omusango.
19 Taliyomba, so talireekaana; So tewaliba muntu aliwulira eddoboozi lye mu nguudo.
20 Olumuli olwatifu talirumenya, So n'enfuuzi ezinyooka talizizikiza, Okutuusa lw'alisindika omusango okuwangula.
21 N'erinnya lye amawanga galirisuubira.
22 Awo ne bamuleetera omuntu aliko dayimooni, ng'azibye amaaso n'omumwa: n'amuwonya, oyo eyali azibye omumwa n'ayogera n'alaba.
23 Ebibiina ne bisamaalirira byonna, ne byogera nti Ono ye mwana wa Dawudi?
24 Naye Abafalisaayo bwe baawulira, ne boogera nti Oyo tagoba dayimooni, wabula ku bwa Beeruzebuli omukulu wa dayimooni.
25 Bwe yamanya okulowooza kwabwe n'abagamba nti Buli bwakabaka bwe bwawukana bwokka na bwokka buzika; na buli kibuga oba nnyumba bw'eyawukana yokka na yokka terirwawo:
26 ne Setaani bw'agoba Setaani ayawukana yekka na yekka; n'obwakabaka bwe bulirwawo butya?
27 Oba nga nze ngoba dayimooni ku bwa Beeruzebuli, abaana bammwe bagigoba ku bw'ani? kale abo be balibasalira omusango.
28 Naye oba nga nze ngoba dayimooni ku bw'Omwoyo gwa Katonda, kale obwakabaka bwa Katonda bubajjidde.
29 Oba omuntu ayinza atya okuyingira mu nju y'omuntu ow'amaanyi, n'anyaga ebintu bye, wabula ng'asoose kusiba ow'amaanyi oli? n'alyoka anyaga enju ye.
30 Omuntu atabeera nange mulabe wange; era omuntu atakuŋŋaanyiza wamu nange asaasaanya.
31 Kyenva mbagamba nti Abantu balisonyiyibwa buli kibi n'eky'okuvvoola, naye okuvvoola Omwoyo tekulisonyiyika.
32 Buli muntu alivvoola Omwana w'omuntu alisonyiyibwa; naye buli muntu alivvoola Omwoyo Omutukuvu talisonyiyibwa, newakubadde mu mirembe egya kaakano, newakubadde mu mirembe egigenda okujja.
33 Oba mufuule omuti omulungi, n'ebibala byagwo bibe birungi; oba mufuule omuti omubi, n'ebibala byagwo bibe bibi: kubanga omuti gutegeererwa ku bibala byagwo.
34 Mmwe abaana b'emisota, muyinza mutya okwogera ebigambo ebirungi nga muli babi? kubanga ku ebyo ebijjula mu mutima, akamwa bye koogera.
35 Omuntu omulungi ebirungi abiggya mu tterekero lye eddungi: n'omuntu omubi ebibi abiggya mu tterekero lye ebbi.
36 Era mbagamba nti Buli kigambo ekitaliimu abantu kye boogera, balikiwoleza ku lunaku olw'omusango.
37 Kubanga ebigambo byo bye birikuweesa obutuukirivu, n'ebigambo byo bye birikusinza omusango.
38 Awo abawandiisi abalala n'Abafalisaayo ne bamuddamu ne bagamba nti Omuyigiriza, twagala otulage akabonero tukalabe.
39 Naye n'addamu n'abagamba nti Ab'emirembe emibi era egy'obwenzi banoonya akabonero: so tebaliweebwa kabonero wabula akabonero ka nnabbi Yona:
40 kuba nga Yona bwe yamala ennaku essatu, emisana n'ekiro, mu lubuto lwa lukwata; bw'atyo n'Omwana w'omuntu bw'alimala ennaku essatu, emisana n'ekiro, mu mutima gw'ettaka.
41 Abantu ab'e Nnineeve baliyimirira mu musango wamu n'abantu ab'emirembe gino, era balibasinza omusango: kubanga Yona bwe yababuulira ne beenenya; era, laba, asinga Yona ali wano.
42 Kabaka omukazi ow'omu bukiika obwa ddyo aliyimirira mu musango wamu n'abantu ab'emirembe gino, era alibasinza omusango; kubanga yava ku nkomerero y'ensi okuwulira amagezi ga Sulemaani; era, laba, asinga Sulemaani ali wano.
43 Naye dayimooni omubi bw'ava mu muntu, atambula mu nsenyi enkalu, nga anoonya aw'okuwummulira, naye n'abulwa.
44 Kale agamba nti Naddayo mu nnyumba yange mwe nnava; bw'atuukamu, agiraba nga njereere, enyiridde, ng'erongoosebbwa.
45 Awo agenda, n'aleeterako dayimooni abalala musanvu abamusinga obubi, nabo bwe bayingira babeera omwo: n'eby'oluvannyuma eby'omuntu oyo birisinga obubi eby'olubereberye. Bwe kiriba bwe kityo eri ab'emirembe gino emibi.
46 Bwe yali ng'akyayogera n'ebibiina, laba, nnyina ne baganda be baali bayimiridde bweru, nga baagala kwogera naye.
47 Omuntu n'amugamba nti Laba, nnyoko ne baganda bo bayimiridde bweru, baagala kwogera naawe.
48 Naye n'addamu n'agamba oyo amubuulidde nti Ani mmange? be baani baganda bange?
49 N'agolola omukono eri abayigirizwa be, n'agamba nti Laba, mmange ne baganda bange!
50 Kubanga buli akola Kitange ali mu ggulu by'ayagala, ye muganda wange, ye mwannyinaze, ye mmange.


text:
Bya VIVIEN NAKITENDE
ABADDE alowooza nti abatambula be bakulembera bokka, sisinkana ssentebe amaze emyaka 20 ng’alamulira ku ndiri.
Abdu Kasule, 68 nga ye ssentebe wa Kizito Block Zooni e Najjanankumbi y’afuuse ow’enjawulo bw’amaze emyaka 20 ku ndiri kyokka nga tebamuggye ku bukulembeze. Kasule yasannyalala omubiri gwonna, tasobola kukwata kintu kyonna wadde okweriisa era buli kimu bamukolera kikolere. Obulamu bwe abwogerako bwa’ti:
Nzaalibwa abagenzi Haji Yusuf Kasujja ne Kasifa Nannono ab’e Bukundugulu Gomba nga July 23, 1946. Pulayimale nagisomera ku Nakiju Umea ate Junior ku Kitagobwa e Gomba. Mu siniya taata yatugulira pikipiki ekika kya Vespa nga mukulu wange omugenzi Swaibu Kibirige y’anvuga okuntwala ku ssomero.
Mu 1966 nga nsoma S.2 ku Kololo SS twali tugenda ku ssomero loole n’etutomera ne tufuna obuvune obw’amaanyi era namala wiiki bbiri ku kitanda. Banzijanjaba ne mpona ne nziramu okusoma wabula nga ngira ne mpulira obulumi mu magumba kye saafaangako.
Bwe natuula S.4 ku Kololo SS mu 1969 nagenda e Nairobi ne nkuguka mu bya bizinensi mu Nairobi School of Commerce era bwe nakomawo ne nkola mu minisitule ya Works e Ntebe. Eno namalayo emyaka 5, ne ntandika okusuubula amasuuti g’abasajja n’engatto nga nsuubula ne mukulu wange Swaibu Kibirige, nga ssente zituyitaba.
Nfuuka ssentebe
Nga July 27, 1986 obukukiiko bw’ebyalo (RC) bwe bwajja, abatuuze b’e Najjanankumbi mu Kizito Block bannonda okubakulembera. Mu kiseera ekyo nalina amaka abiri e Nsambya n’e Najjanankumbi naye nga e Najjanakumbi gye nsinga okukolera emirimu gyange. Okulonda bwe kwaddamu olw’okuba nali mmanyi enkwata y’abantu banzizaako.
Nsannyalala
Nga nnaakamala ku bwassentebe emyaka 9 mu 1995, natandika okulumizibwa ennyo mu magumba nga mpulira ganzitowa nga n’okutambula kunkaluubirira. Nagenda e Mulago, omugenzi Polof. Kiryabwire n’ankebera n’ampa amagezi nnongoosebwe olw’akabenje ke nafuna mu buto. Ebyembi, olwannongoosa saddamu kutambula.
Abasawo bantegeeza nti olukizi lwali lunafuye ne ntandika okutambulira mu kagaali k’abalema nga mwe nkolera emirimu gy’ekitundu. Nalowooza nti olw’okuba sikyasobola kutambula abatuuze, bagenda kunzigyamu obwesige naye ekyanneewuunyisa buli okulonda lwe kwabangawo nga banzizaako! Bahhamba nti tewali ajja kubakulembera bulungi nga nze ne bankakasa nti nze ssentebe waabwe okutuusa lwe ndiva mu nsi era tewali anvuganya.
Emirimu gyange
Ekitundu kyange nkiddukanyiza ku bintu 3; 1. amazima n’obwenkanya, 2 obutasosola 3 n’obumu. Buli muntu mmutwalira mu kiti kye nga sisosodde ddiini ggwanga oba kibiina kya bufuzi ky’alimu. Nnemera ku nsonga okutuusa lw’eggwa nga tewali ludda lunyigiriziddwa. Ndowooza kino kye kimpadde amaanyi, abatuuze ne banzikiririzaamu.
Omumyuka wange, Ronald Mugwanya we sisobola kutuuka y’atuukawo era andeetera ebiwandiiko ne mbitunulamu, ye n’assaako omukono anti nze sisobola kukwata. Mmuwa amagezi ku buli ekikolebwa n’abakulembeze abalala be nkola nabo basooka kunneebuuzaako nga tebannakola kintu kyonna.
Mu kusooka nali ntambulira mu kagaali k’abalema ne nkubiriza enkiiko wabula kati emyaka ebiri nzikubiririza wano ku ndiri awaka anti sikyasobola kutuula mu kagaali. Kati bajja wano
ne tuteesa nga ndi ku ndiri yange ne tukkaanya ate nfuba okulaba nti ebiteeso byonna biteekeddwa mu nkola kubanga be nkola nabo bampuliriramu.
Bakasule n’omwana waabwe asembayo obuto.
AMAKA NGASOBOLA
Nneebaza Mukama, wadde mukyala wange omu yafa, tebanjabulirangako mu mbeera gye ndimu era mukyala wange Mariam Kasule abaddewo nnyo ku lwange, tanneeganyangako, abaana tubazadde mu mbeera eno ate tukolagana.
Mbawa amagezi muweerere abaana kubanga nze we nalemalira nga mpeeredde abaana abakulu era be bayimirizzaawo amaka gange mu by’ensimbi. N’ebintu bye nakola omuli ennyumba z’abapangisa bitubeezezzaawo, kale buli ky’okola kola mangu kuba tomanya kiddirira nkeera.
Baze musajja ddala
Mukaziwe, Mariam Kasule agamba: Kasule namufuna tannalemala. Alina omukwano eri famire ye nga ne bwe yatuuka mu buzibu, buno saafunamu buzibu kubeera naye era tutambudde ffenna emyaka gyonna. Wadde ali ku ndiri, obuvunaanyizibwa bwe abutuukiriza awaka nga omusajja ate ateesa. Alina ebirowoozo ebizimba ate takweka kintu buli kimu akikola mu bwerufu.
Omumyuka ayogedde:
Ronald Mugwanya amyuka Kasule agamba: Emirimu gyaffe egy’ekyalo tugitambuza bulungi ne ssentebe Kasule. Wadde Mukama yamulemaza ebitundu ebirala naye yamuwa obwongo era ku magezi ge ekyalo kwe kitambulira era y’ensonga lwaki tetusobola kukyusa bukulembeze kuba tufuna buli kye twetaaga.
Ffe abalina obusobozi tutambulira ku magezi ge era tetusanga buzibu bwonna. Ekitundu kyaffe omuli ssentebe omulema temuli nnyo nkaayana na nnyombo.
Swaibu Miti, wa byakwerinda:
Kasule alina ekitone ky’obukulemebeze era buli lwe twagezangako okulonda nga tukkaanya kimu asigale mu ntebe era tetumusimbangako muntu yenna, ayitawo tavuganyiziddwa. Ne bwe kuba kuddamu kulonda, tukyamwetaaga kubanga mu Zooni yaffe temuli nkaayana ng’awalala.


text:
KKAMPUNI ya Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda omwaka gwo 2015.
Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande. Leero HERBERT MUSOKE akuleetedde omulunzi w’enkoko, embizzi n’ente Wilson Jingo , omutuuze w’e Bbowa mu
disitulikiti y’e Luweero.
BW’OBA mulunzi emmere gy’oliisa ebisolo byo, endabirira n’olulyo bikulu nnyo kuba amagoba g’ofuna kwe gasinziira. Mw. Wilson Jingo ow’e Baakijjulula- Bbowa mu Luweero, mulunzi wa nkoko, embuzi, ente, n’embizzi era agamba nti ekimuyambye okufuna ekiwera ku ffaamu ye lwakuba afaayo ku mutindo gw’emmere, olulyo n’endabirira.
Agamba nti abalunzi bangi bagula emmere entabule naye obuzibu oluusi tomanya oba ebirungo ebyatabulwamu byebyo era oba byali bya mutindo.
Obutasanga buzibu mu mutindo gwemmere Jingo yagula ekyuma era yeekubira emmere y’enkoko n’embizzi.
Agamba nti tebaasoma bya bulimi na bulunzi wabula awaka bazadde be baali balunzi nga balabirira enkoko n’ente. Jingo yategeezezza nti okulunda yakutandika n’enkoko 800 wabula ffaamu yasaanawo mu lutalo olwaleeta NRM mu buyinza olwo n’addukira e Bugerere.
“Eno nnagulayo ettaka ne nziramu okulunda era nnatandika n’enkoko 700. Ekizibu kye nasinga okusanga kya bbeeyi y’emmere y’enkoko n’omutindo ekyanviirako okufi irwako enkoko eziwera. Nnalina okusala amagezi ku ngeri y’okufuna emmere ey’omutindo.” Bwatyo Jingo bw’annyonnyodde. “Nnasooka ne ngulanga kasooli nga mutwala ku kyuma e Kikoma okumukubisa kyokka nga ku kkiro 1,000 nfunamu 750 zokka.
Wano omukisa we gwankwatira ne ngula ekyuma okuva ku muntu eyali ekiweerezeddwa omwana we okuva ebweru naye nga talina ky’akikozesa ku 1,400,000/- mu 1996. Oluvannyuma nnakung’aanya ssente ne ngula ekipya ku bukadde 800 n’ekyuma ekikusa eky’amaanyi ku 1,300,000/- mu 2009
Kati ngula birungo nga mukene n’obusonko ne nsooka mbikungunta okuggyamu omusenyu ogwonoona omutindo gw’emmere.
Ne kasooli mwekubira kuba abatunda ccacu oluusu abaamu akakuta ka kasooli kangi ate nga si ka mugaso ku nkoko.
Mpeza enkoko 8,000 naye nga njagala ziwere 10,000.
Omukozi ng’awa embizzi amazzi
Ekiyumba ekimu nkissaamu enkoko 2,500. Zino zirya kkiro 260 buli lunaku nga buli kkiro ngibalira ku 1,000/- ekitegeeza nti olunaku zitwala 260,000/-. Omwezi zirya kkiro 7,800, ze 7,800,000/-.
Buli lunaku nnonda ttule z’amagi 74 mu buli kiyumba nga nnina ebiyumba 5. Buli ttule ngitunda 7,200/- ne mbeera nga nzifunamu 532,800/- olunaku ate omwezi zirya emmere ya 15,984,000/- mu buli kiyuma.
Nnina abakozi basatu abannyamba ku mirimu. Bano Mbasuza era mbaliisa nga buli mwezi mbasasula 300,000/-.
Enkoko obutatawaanyizibwa nnyo ndwadde nzigema endwadde ez’enjawulo n’okukuuma obuyonjo. Ng’oggyeko endwadde ze tugema nga tezinnatandika kubiika buli mwezi zifuna eddagala ly’ebiwuka ate buli luvannyuma lwa myezi ebiri zigemebwa Newcastle. Kuno nnyongerezaako vitamiini gwe ntera okutabula mu mazzi.
EMBIZZI
Nnatandika n’okulunda embizzi ez’oku mugwa naye nga tekuli magoba ge nfuna. Wabula oluvannyuma Dr. Ngobi bwe yakyala ku ffaamu n’ampa amagezi okuzizimbira ebiyumba nandagirira n’engeri y’okuziriisa okuzifunamu ssente.
Yang’amba nti emmere nagirina mu bungi nga ye kalimbwe w’enkoko era nalambulako ne ffaamu y’embizzi e Bukalasa.
Natandika n’embizzi enkazi musanvu n’ennume emu. Kati nnina embizzi ezisoba mu 70 nga kuno kuliko ezizaala 10.
Mu kiseera kino enkulu nzitunda wakati we 500,000/- ne 700,000/- ate obuto ak’omwezi 80,000/- ate emwezi ebiri 100,000/-.
Embizzi nsinga kufuna mu bwana kubaga buli mbizzi nkazi ezizaala zisobola okumpa obubizzi 9. Ababeera baagala ennume nzitunda 200,000/-.
Nazimba ebiyumba mu ngeri ennyanguyiza okubirongoosa. Obusa mbukung’aanyiza mu kinnya olwo ne mbukolamu omukka gwe nkozesa okufumba n’ebigimusa.
AMAZZI
Amazzi kikulu nnyo ng’olunda. Mu kitundu kyaffe kino kizibu kya maanyi era nnasalawo okusimisa nayikondo nga tugikozesa n’abeekyalo. Oluvannyuma ab’e kyalo baaginnemesa ng’oluusi tebanzikiriza kukima mazzi ne nsalawo
okwesimira endala nga yantwalako obukadde obusoba mu butaano.
Nnalaba ng’okusunda amazzi kitawaanya ne nteekamu akuuma akagakuba okugassa mu ttanka olwo ne gabeera nga gatambulira mu payipu okutuuka ne mu nkoko. Kino kyakendeeza ku mirimu gye tukola.
ENTE
Nnina n’ente nga zino nazo natandika n’ente emu kyokka kati mpeza musanvu wabula nga nsinga kuggyamu mata ga waka.
OKUKUUMA EBITABO
Nnali sikuuma bitabo kyokka empaka z’Omulimi asinga ezitegekebwa New Vision efulumya ne Bukedde zanzibula amaaso era mu kiseera kino nkuuma bulungi ebitabo kye ndaba nga kyongedde okunyanguyiza obulamu n’entambuza ya ffaamu era mutabani wange eyaakamala okusoma yunivasite yanyambako.


text:
ESSOMO 2
Lebbeeka Yali Ayagala Okusanyusa Yakuwa
Lebbeeka yali ayagala nnyo Yakuwa. Bbaawe yali ayitibwa Isaaka. Era naye yali ayagala nnyo Yakuwa. Lebbeeka yatuuka atya okufumbirwa Isaaka? Yakiraga atya nti yali ayagala nnyo okusanyusa Yakuwa? Ka tusooke tulabe ebikwata ku bbaawe, Isaaka.
Ibulayimu ne Saala be baali bazadde ba Isaaka. Baali babeera mu nsi eyitibwa Kanani, era abantu b’omu nsi eyo baali tebasinza Yakuwa. Kyokka Ibulayimu yali ayagala mutabani we awase omukazi asinza Yakuwa. Bwe kityo yatuma omuweereza we, oboolyawo oyo eyali ayitibwa Eriyeza, agende e Kalani awaali abamu ku b’eŋŋanda za Ibulayimu afunire Isaaka omukyala.
Eriyeza yagenda n’abaweereza ba Ibulayimu abalala. Olugendo lwali luwanvu nnyo. Baagenda n’eŋŋamira kkumi nga bazitisse emmere n’ebirabo. Eriyeza yandisobodde atya okumanya omukazi omutuufu ow’okulondera Isaaka? Eriyeza n’abaweereza ba Ibulayimu abalala bwe baatuuka e Kalani, baagenda awali oluzzi ne bayimirira awo kubanga Eriyeza yali akimanyi nti wandibaddewo abantu abajja okukima amazzi. Yasaba Yakuwa nti: ‘Omuwala gwe nnaasaba amazzi n’agampa era n’awa n’eŋŋamira zange, nja kumanya nti oyo ye mukazi gw’olonze.’
Baba bali awo ku luzzi, Lebbeeka n’ajja okukima amazzi. Bayibuli egamba nti yali alabika bulungi nnyo. Eriyeza bwe yamusaba amazzi, Lebbeeka yamuddamu nti: ‘Nja kukuwa era mpe n’eŋŋamira zo.’ Eŋŋamira zinywa amazzi mangi nnyo. Ekyo kitegeeza nti Lebbeeka yalina okuzisenera amazzi mangi nnyo ddala. Omulaba mu kifaananyi ng’awa eŋŋamira amazzi?
Eriyeza yawa Lebbeeka ebirabo ebirungi bingi. Lebbeeka yagamba Eriyeza n’abaweereza abalala be yali nabo bagende naye ewaabwe. Eriyeza yategeeza ab’ewaabwe wa Lebbeeka ensonga eyali emuleese, era n’ababuulira n’engeri Yakuwa gye yali azzeemu okusaba kwe. Lebbeeka ab’ewaabwe baamukkiriza agende afumbirwe Isaaka.
Lebbeeka yakkiriza okugenda ne Eriyeza e Kanani n’afumbirwa Isaaka
Naye olowooza Lebbeeka yali ayagala okufumbirwa Isaaka?
Olw’okuba Lebbeeka yakola Yakuwa kye yali ayagala, Yakuwa yamuwa emikisa. Y’omu ku abo abali mu lunyiriri omwava Yesu. Naawe bw’onooba nga Lebbeeka n’okola ebintu ebisanyusa Yakuwa, Yakuwa ajja kukuwa emikisa.
SOMA MU BAYIBULI
Olubereberye 12:4, 5; 24:1-58, 67


text:
Isomo 4
Yesu Kristo Nuwe Oha?
1. Obwomezi bwa Yesu bukatandika buta?
Yesu nuwe omuzigaijo omu bihangirwe bya Ruhanga byoona. Yaikaraga omu iguru nk’omuntu ow’omwoyo rundi maraika atakabaire kuzarwa omu nsi. (Yohana 8:23) Nuwe yabandize kuhangwa, kandi akakonyera Ruhanga kuhanga ebintu ebindi. Nuwe wenka Yahwe y’ayehangiire nahabwekyo kihikire kumweta Omwana wa Ruhanga ayazairwe “omu wenka.” (Yohana 1:14) Ayetwa “Kigambo habwokuba Ruhanga ak’amukozesa nk’omugambi we.”
2. Habwaki Yesu y’aizire omu nsi?
Ruhanga akatuma Omwana we kuruga omu iguru kwija omu nsi n’ateka obwomezi bwe omu nda ya Malyamu omukazi Omuyudaaya, ayaali atamanyire musaija. Nahabwekyo Malyamu kuzaara Yesu atabanze kuterana n’omusaija. (Luka 1:30-35) Yesu akaija (1) kutwegesa amananu agarukukwata hali Ruhanga, (2) kutwoleka nkoku tusemerire kuhikiriza Ruhanga eby’agonza gonze twina ebizibu, (3) n’okuhayo obwomezi bwe obuhikirire ‘nk’ekicunguro.’
3. Habwaki nitwetaaga ekicunguro?
Ekicunguro nugwo muhendo oguheebwayo kusumurra omuntu kuruga omu kufa. (Okuruga 21:29, 30) Okukaikura n’okufa bitabe omu ntekaniza ya Ruhanga eya kara. Ekyo tukimanya tuta? Ruhanga akagambira Adamu omusaija ayabandize ngu, obu y’akukozere “ekibi,” yakufiire. Nahabwekyo kakuba Adamu atarakozire ekibi, tiyakufiire. (Okubanza 2:16, 17; 5:5) Okusigikirra ha Baibuli, okufa kukahika ha bantu nikukaraba omu Adamu. Omu mulingo ogu, Adamu akagwetera abaana be boona ekibi n’okufa. Nitwetaaga ekicunguro tusobole kusumururwa kuruga omu kufa.
Nooha ay’akutusasulire ekicunguro? Obu tufa, tuba tusasulire ekibi kyaitu kyoonka. Busaho muntu wena atahikirire arukusobora kusasurra ebibi by’abantu abandi.
4. Habwaki Yesu y’afiire?
Butasisanaho itwe, Yesu we yali ahikirire. Kyali kitarukumwetagisa kufa kusasurra ebibi bye habwokuba atakole kibi kyoona. Baitu Yesu akafa ha bw’ebibi byaitu. Ruhanga akoleka abantu okugonza n’ahayo Omwana we kutufeera. Yesu nawe akatwoleka okugonza n’ayorobera Ise kandi n’aikiriza kuhayo obwomezi bwe habw’ebibi byaitu.
5. Yesu n’akora ki omu kasumi kanu?
Yesu obw’akaba ali omu nsi akakiza abarwaire, y’ahumbura abafu, y’akonyera n’abaali omu buzibu. Omu mulingo ogu akoleka eby’alikorra abantu abahulizi omu kasumi ak’omu maiso. (Matayo 15:30, 31; Yohana 5: 28) Hanyuma y’okufa, Ruhanga akamuhumbura nk’omuntu ow’omwoyo. (1 Petero 3:18) Akalindiirra ha mukono gwa Ruhanga ogw’obulyo kuhika obu y’amuhaire obusobozi kulema ensi nk’Omukama. (Abaheburaniya 10:12, 13) Omu kasumi kanu Yesu ali omu iguru n’alema nk’Omukama, kandi abahondezi be nibamanyisa amakuru ganu amarungi omu nsi yoona.
Omu kasumi akatali kahara, Yesu n’aija kukozesa obusobozi bwe nk’Omukama kumaraho okubonabona n’okuhwerekereza abo abakuleta. Boona abarukumwikiririzamu kandi nibamworobera, nibaija kutunga obwomezi obutahwaho omu rugonjo orurungi.


text:
Bya DAVID KIBANGA
BANNABUWEEKULA basonze obukadde 10 mu buliwo mu kaweefube w'okuggumiza ttiimu yaabwe egenda okuzannya empaka z'Amasaza.
Buweekula lye limu ku masaza ageesowolayo okusaba okukyaza empaka eziggulawo omwaka guno era bagamba nti buli kimu ekibasobozesa okuzitegeka bakirina.
"Ensimbi ezisobola okubeezaawo ttiimu yaffe mu mpaka zonna tuzisonze ttiimu yaffe ebeera mu mbeera nnungi." Luweekula Immaculate Nantayi bwe yagambye nga basonda ensimbi zino.
tegeezezza ku mukola gw'okusonda ensimbi za ttiimu yaabwe ogwabadde mu ssaza lya Kabaka erya Buwekula.
N'okutuusa kati, tebanaba kulangirira ssaza ki erigenda okutegeka omupiira oguggulawo empaka zino kyokka olw'okuba nti Buwekula tetegekangako, yavayo n'esaba okuweebwa omukisa omwaka guno.


text:
Ezekyeri
Chapter 32
1 Awo olwatuuka mu mwaka ogw'ekkumi n'ebiri, mu mwezi ogw'ekkumi n'ebiri ku lunaku olw'omwezi olw'olubereberye ekigambo kya Mukama ne kinjijira nga kyogera nti
2 Omwana w'omuntu, tanula okukungubagira Falaawo kabaka w'e Misiri omugambe nti Wafaananyizibwa empologoma ento ey'omu mawanga: era naye oli ng'ogusota oguli mu nnyanja; n'owaguza wamu n'emigga gyo, n'otabangula amazzi n'ebigere byo, n'oyonoona emigga gyago:
3 Bw'ati bw'ayogera Mukama Katonda nti Ndikusuulako omugonjo gwange n'ekibiina eky'amawanga amangi; era balikuvuba n'omugonjo gwange.
4 Era ndikuleka ku lukalu ne nkusuula ku ttale ebweru, ne nkugwisaako ennyonyi zonna ez'omu bbanga, naawe ndikukkusa ensolo ez'omu nsi zonna bwe zenkana.
5 Era nditeeka omubiri gwo ku nsozi ne njijuza ebiwonvu obugulumivu bwo.
6 Era ndifukirira ensi gy'owugamu n'omusaayi gwo, okutuuka ne ku nsozi; n'ensalosalo zirikujjula:
7 Awo bwe ndikumalawo, ndibikka ku ggulu ne nfuula emmunyeenye zaamu okubaako ekizikiza; era ndibikka ekire ku njuba, so n'omwezi tegulireeta kwaka kwagwo.
8 Ettabaaza zonna ez'omu ggulu ezaakaayakana ndizireetako ekizikiza waggulu wo, ne nteeka ekizikiza ku nsi yo, bw'ayogera Mukama Katonda.
9 Era ndyeraliikiriza emitima gy'amawanga amangi, bwe ndituusa okuzikirira kwo mu mawanga, mu nsi z'otomanyanga.
10 Weewaawo, ndikusamaaliririza amawanga mangi, ne bakabaka baabwe balitya nnyo nnyini ku lulwo, bwe ndigalula ekitala kyange mu maaso gaabwe; era balikankana buli kaseera, buli muntu ng'akankanira obulamu bwe ye, ku lunaku olw'okugwa kwo.
11 Kubanga bw'ati bw'ayogera Mukama Katonda nti Ekitala kya kabaka w'e Babulooni kirituuka ku ggwe.
12 Ndigwisa olufulube lwo n'ebitala eby'ab'amaanyi; bonna ba ntiisa ba mu mawanga: era balinyaga amalala ga Misiri, n'olufulube lwayo lwonna lulizikirizibwa.
13 Ndizikiriza ensolo zaayo zonna okuva awali amazzi amangi; so n'ekigere ky'abantu tekirigatabangula nate, so n'ebinuulo eby'ensolo tebirigatabangula.
14 Kale ne ndyoka ntangaaliza amazzi gaabwe, ne nkulukusa emigga gyabwe ng'amafuta, bw'ayogera Mukama Katonda.
15 Bwe ndirekesaawo ensi y'e Misiri ne ngizisa, ensi eteriimu ebyo bye yajjulanga, bwe ndifumita abo bonna abalimu, kale ne balyoka bamanya nga nze Mukama.
16 Kuno kwe kukungubaga kwe balikungubaga; abawala ab'amawanga balikungubaga bwe batyo: balikungubagira Misiri n'olufulube lwamu lwonna bwe batyo, bw'ayogera Mukama Katonda.
17 Era olwatuuka mu mwaka ogw'ekkumi n'ebiri ku lunaku olw'omwezi olw'ekkumi n'ettaano ekigambo kya Mukama ne kinjijira nga kyogera nti
18 Omwana w'omuntu, kubira ebiwoobe olufulube lwa Misiri, obasuule wansi, ye n'abawala ab'amawanga agaayatiikirira, mu njuyi ez'ensi eza wansi, wamu n'abo abakka mu bunnya.
19 Osinga ani obulungi? serengeta oteekebwe wamu n'abatali bakomole:
20 Baligwa wakati mu abo abattibwa n'ekitala: aweereddwayo eri ekitala: muggyeewo n'olufulube lwe lwonna.
21 Ab'amaanyi ab'obuyinza balyogera naye nga bayima wakati, mu magombe wamu n'abo abamuyamba: baserengese, bagalamidde, basirise, abatali bakomole abattibwa n'ekitala.
22 Asuli ali eyo n'ekibiina kye kyonna; amalaalo ge gamwetoolodde: bonna battiddwa, bagudde n'ekitala:
23 amalaalo gaabwe gateekebwa mu njuyi ez'obunnya ezikomererayo, n'ekibiina kye kyetoolodde amalaalo ge: bonna batiddwa, bagudde n'ekitala, abaaleetanga entiisa mu nsi ey'abalamu.
24 Eriyo Eramu n'olufulube lwe lwonna nga beetoolodde amalaalo ge: bonna battiddwa, bagudde n'ekitala, abasse nga si bakomole mu njuyi ez'ensi eza wansi, abaaleetanga entiisa yaabwe mu nsi ey'abalamu, ne babaako ensonyi zaabwe wamu n'abo abakka mu bunnya.
25 Bamusimbidde ekitanda wakati mu abo abattiddwa wamu n'olufulube lwe lwonna amalaalo ge gamwetoolodde: bantu si bakomole, abattiddwa n'ekitala kubanga entiisa yaabwe yaleetebwa nga mu nsi ey'abalamu, ne babaako ensonyi zaabwe wamu n'abo abakka mu bunnya: ateekeddwa wakati mu abo abattiddwa.
26 Eriyo Meseki; Tubali, n'olufulube lwe lwonna amalaalo ge gamwetoolodde: bonna abatali bakomole, abattiddwa n'ekitala; kubanga baaleetanga entiisa yaabwe mu nsi ey'abalamu.
27 So tebaligalamira wamu n'ab'amaanyi abagudde ku batali bakomole, abasse mu magombe nga balina ebyokulwanyisa byabwe n'ebitala byabwe nga biteekeddwa ku mitwe gyabwe, n'obutali butuukirivu bwabwe buli ku magumba gaabwe; kubanga baabanga ntiisa eri ab'amaanyi mu nsi ey'abalamu.
28 Naye olimenyekera wakati mu batali bakomole, era oligalamira wamu n'abo abattiddwa n'ekitala.
29 Eriyo Edomu, bakabaka be n'abakungu be, abateekeddwa mu maanyi gaabwe awamu n'abo abattiddwa n'ekitala: baligalamira n'abatali bakomole n'abo abakka mu bunnya.
30 Eriyo abalangira ab'obukiika obwa kkono, bonna, n'Abasidoni bonna, abasse n'abo abattiddwa; newakubadde nga baaleeta entiisa olw'amaanyi gaabwe, bakwatiddwa ensonyi; era bagalamidde nga si bakomole wamu n'abo abattiddwa n'ekitala, ne babaako ensonyi zaabwe wamu n'abo abakka mu bunnya.
31 Falaawo alibalaba, n'asanyusibwa olw'olufulube lwe lwonna: Falaawo n'eggye lye lyonna abattiddwa n'ekitala, bw'ayogera Mukama Katonda.
32 Kubanga ntadde entiisa ye mu nsi ey'abalamu: era aliteekebwa wakati mu batali bakomole wamu n'abo abattiddwa n'ekitala, ye Falaawo n'olufulube lwe lwonna, bw'ayogera Mukama Katonda.


text:
Malaki
Chapter 3
1 Laba, ntuma omubaka wange; naye alirongoosa ekkubo mu maaso gange: era Mukama gwe munoonya alijja mu yeekaalu ye nga tebamanyiridde; n'omubaka w'endagaano gwe musanyukira, laba, ajja; bw'ayogera Mukama w'eggye.
2 Naye ani ayinza okugumiikiriza olunaku olw'okujja kwe? era ani aliyimirira ye bw'alirabika? kubanga aliŋŋanga omuliro gw'oyo alongoosa effeeza, era nga sabbuuni ow'aboozi:
3 era alituula ng'oyo alongoosa effeeza n'agimalamu amasengere, era alirongoosa batabani ba Leevi, era alibasengejja ng'ezaabu n'effeeza; awo baliwaayo eri Mukama ebiweebwayo mu butuukirivu.
4 Awo ekiweebwayo ekya Yuda ne Yerusaalemi ne kiryoka kisanyusa Mukama nga mu nnaku ez'edda era nga mu myaka egyayitawo.
5 Era ndibasemberera okusala omusango; era ndiba mujulirwa mwangu eri abalogo n'eri abenzi n'eri abalayira eby'obulimba; n'eri abo abalyazaamaanya omupakasi empeera ye; nnamwandu n'atalina kitaawe, en abagoba munnaggwanga obutamuwa bibye, so tebantya, bw'ayogera Mukama w'eggye.
6 Kubanga nze Mukama sijjulukuka: mmwe, batabani ba Yakobo, kyemuva mulema okumalibwawo.
7 Okuva ku nnaku za bajjajjammwe nga mukyuka okukyama mu biragiro byange, so temubikwatanga: Mudde gye ndi, nange nadda gye muli, bw'ayogera Mukama w'eggye. Naye mwogera nt Tunadda tutya?
8 Omuntu alinyaga Katonda? naye mmwe munnyaga nze. Naye mwogera nti Twakunyaga tutya? Mwannyagako ebitundu eby'ekkumi n'ebiweebwayo.
9 Mukolimiddwa ekikolimo ekyo; kubanga munnyaga nze; eggwanga lino lyonna.
10 Muleete ekitundu eky'ekkumi ekiramba mu ggwanika, ennyumba yange ebeeremu emmere, era munkeme nakyo, bwayogera Mukama w'eggye, oba nga siribaggulirawo ebituli eby'omu ggulu, ne mbafukira omukisa, ne wataba na bbanga weguligya.
11 Era ndinenya omuli ku lwanmwe, so talizikiriza bibala bya ttaka lyammwe; so n'omuzabbibu gwanmwe tegulikunkumula bibala byagwo mu nnimiro entuuko nga tezinnatuuka, bw'ayogera Mukama w'eggye.
12 Era amawanga gonna galibayita ba mukisa: kubanga muliba nsi esanyusa, bw'ayogera Mukama w'eggye.
13 Ebigambo byammwe byabanga biwaganyavu eri nze, bw'ayogera Mukama. Era naye mwogera nti Twakwogerako tutya?
14 Mwayogera nti Okuweereza Katonda kwa bwereere: era kugasa ki nga tukutte ebyo bye yakuutira, era nga tutambulidde mu maaso ga Mukama w'eggye nga tutokooteredde?
15 Era kaakano ab'amalala betuyita ab'omukisa: weewaawo, bo abakola obubi bazimbibwa; weewaawo, bakema Katonda ne bawonyezebwa.
16 Awo abo abaatya Mukama ne boogeragana bokka na bokka: Mukama n'awuliriza n'awulira, ekitabo eky'okujjukiza ne kibawandiikirwa mu maaso ge abo abaatya Mukama ne balowooza erinya lye.
17 Era baliba bange, bw’ayogera Mukama w'eggye, ku lunaku lwe ndikolerako, baliba kintu kya nvuma; era ndibasonyiwa ng'omusajja bw'asonyiwa mutabani we ye amuweereza.
18 Awo lwe mulidda ne mwawula omutuukirivu n'omubi, oyo aweereza Katonda n'oyo atamuweereza.


text:
Essuula 4
1 Kyenva mbeegayirira nze omusibe mu Mukama waffe okutambulanga nga bwe kusaanira okuyitibwa kwe mwayitibwa,
2 n'obukkakkamu bwonna n'obuwombeefu, n'okugumiikiriza, nga muzibiikirizagananga mu kwagalana,
3 nga munyiikiranga okwekuuma obumu bw'Omwoyo mu kusibibwa n'emirembe.
4 Omubiri guli gumu, n'Omwoyo omu, era nga nammwe bwe mwayitibwa mu kusuubira okumu okw'okuyitibwa kwammwe;
5 Mukama waffe omu, okukkiriza kumu, okubatiza kumu,
6 Katonda omu, Kitaawe wa bonna, afuga byonna, ayita mu byonna, era ali mu byonna.
7 Naye buli muntu mu ffe yaweebwa ekisa ng'ekigera ky'ekirabo kya Kristo bwe kiri.
8 Kyava ayogera nti Bwe yalinnya waggulu, n'anyaga okunyaga, N'awa abantu ebirabo.
9 (Naye ekigambo ekyo nti Yalinnya, kigamba ki wabula okugamba nti era yakka mu njuyi eza wansi ez'ensi?
10 Eyakka era ye wuuyo eyalinnya waggulu ennyo okusinga eggulu lyonna, alyoke atuukirize byonna.)
11 Era oyo n'awa abalala okubeera abatume, n'abalala bannabbi, n'abalala ababuulizi, n'abalala abalunda n'abayigiriza;
12 olw'okutuukiriza abatukuvu, olw'omulimu ogw'okuweereza, olw'okuzimba omubiri gwa Kristo:
13 okutuusa lwe tulituuka fenna mu bumu obw'okukkiriza, n'obw'okutegeera Omwana wa Katonda, lwe tulituuka okuba omuntu omukulu okutuuka mu kigera eky'obukulu obw'okutuukirira kwa Kristo:
14 tulemenga okubeera nate abaana abato, nga tuyuugana nga tutwalibwanga buli mpewo ey'okuyigiriza, mu bukuusa bw'abantu, mu nkwe, olw'okugoberera okuteesa okw'obulimba;
15 naye, bwe twogeranga amazima mu kwagalana, tulyoke tukule okutuuka mu ye mu byonna, gwe mutwe, Kristo;
16 mu oyo omubiri gwonna bwe gugattibwa obulungi ne gunywezebwa awamu buli nnyingo ng'ereeta ebyayo, ng'okukola mu kigera okwa buli kitundu bwe kuli, omubiri gweyongera okukula olw'okwezimba mu kwagalana.
17 Kyenva njogera kino ne ntegeeza mu Mukama waffe, mmwe mulemenga okutambula nate, era ng'ab'amawanga bwe batambula mu birowoozo byabwe ebitaliimu,
18 nga bazikizibwa amagezi gaabwe, nga baawulibwa ku bulamu bwa Katonda olw'obutategeera obuli mu bo, olw'okukakanyala okw'omutima gwabwe;
19 kubanga beerabira okulumwa, ne beewaayo mu bwenzi, okukolanga eby'obugwagwa bwonna mu kwegomba.
20 Naye mmwe temwayiga bwe mutyo Kristo;
21 oba nga mwamuwulira, ne muyigirizibwa mu ye ng'amazima bwe gali mu Yesu:
22 mu bigambo by'empisa ez'olubereberye, mmwe okwambula omuntu ow'edda, avunda olw'okwegomba okw'obulimba;
23 era okufuuka abaggya mu mwoyo ogw'ebirowoozo byammwe,
24 okwambala omuntu omuggya, eyatondebwa mu kifaananyi kya Katonda mu butuukirivu ne mu butukuvu obw'amazima.
25 Kale mwambule obulimba, mwogerenga amazima buli muntu ne munne: kubanga tuli bitundu bya bannaffe fekka na fekka.
26 Musunguwalenga so temwonoonanga: enjuba eremenga okugwa ku busungu bwammwe:
27 so temuwanga bbanga Setaani.
28 Eyabbanga alemenga okubba nate: naye waakiri afubenga, ng'akola ebirungi n'emikono gye, alyoke abeerenga n'eky'okumuwa eyeetaaga.
29 Buli kigambo ekivundu kireme okuvanga mu kamwa kammwe, naye ekirungi bwe kinaabangawo olw'okuzimba nga omuntu bwe yeetaaga, abawulira kibawenga ekisa.
30 So temunakuwazanga Mwoyo Mutukuvu owa Katonda, eyabateesaako akabonero okutuusa olunaku olw'okununulibwa.
31 Okukaawa kwonna n'obusungu n'obukambwe n'okukaayana n'okuvuma bibavengako, awamu n'ettima lyonna:
32 era mubeerenga n'obulungi mwekka na mwekka, abakwatibwa ekisa, nga musonyiwagananga, era nga Katonda bwe yabasonyiwa mu Kristo.


text:
Olubereberye
Essuula 3
1 N'omusota gwali mukalabakalaba okusinga ensolo zonna ez'omu nsiko, ze yakola Mukama Katonda. Ne gugamba omukazi nti Bw'atyo bwe yayogera Katonda nti Temulyanga ku miti gyonna egy'omu lusuku?
2 Omukazi n'agamba omusota nti Ebibala by'emiti egy'omu lusuku tulya;
3 Wabula ebibala by'omuti oguli wakati mu lusuku, Katonda yayogera nti Temugulyangako newakubadde okugukwatangako muleme okufa.
4 Omusota ne gugamba omukazi nti Okufa temulifa.
5 Kubanga Katonda amanyi nti olunaku lwe muligulyako mmwe, amaaso gammwe lwe galizibuka, nammwe muliba nga Katonda okumanyanga obulungi n'obubi.
6 Omukazi bwe yalaba ng'omuti mulungi okulya, era nga gusanyusa amaaso n'omuti nga gwa kwegombebwa, okuleeta amagezi, n'anoga ku bibala byagwo n'alya, n'awa era ne ku musajja we naye n'alya.
7 Amaaso gaabwe bombi ne gazibuka ne beetegeera nga baali bwereere; ne batunga amalagala g'emiti ne beekolera eby'okwambala.
8 Ne bawulira eddoboozi lya Mukama Katonda ng'atambula mu lusuku mu kiseera eky'empewo: omusajja ne mukazi we ne beekweka mu maaso ga Mukama Katonda wakati mu miti egy'omu lusuku.
9 Mukama Katonda n'ayita omusajja n'amugamba: nti Oli luuyi wa?
10 N'ayogera nti, Mpulidde eddoboozi lyo mu lusuku, n'entya, kubanga mbadde bwereere; ne nneekweka.
11 N'ayogera nti Ani eyakubuulira nti obadde bwereere? Olidde ku muti gwe nnakulagira obutagulyangako?
12 Omusajja n'ayogera nti Omukazi, gwe wampa okubeeranga nange ye ampadde ku muti, ne ndya.
13 Mukama Katonda n'agamba omukazi nti Kiki kino ky'okoze? Omukazi n'ayogera nti Omusota gunsenzesenze, ne ndya.
14 Mukama Katonda n'agamba omusota nti, Kubanga okoze kino, okolimiddwa ggwe okusinga ensolo ez'omu nnyumba zonna, n'okusinga buli nsolo ey'omu nsiko; onootambuzanga olubuto, onoolyanga enfuufu ennaku zonna ez'obulamu bwo:
15 nange obulabe nnaabuteekanga wakati wo n'omukazi, era ne wakati w'ezzadde lyo n'ezzadde ly'omukazi: (ezzadde ly'omukazi) lirikubetenta omutwe, naawe oliribetenta ekisinziiro.
16 N'agamba omukazi nti Okwongera nnaakwongerangako obulumi bwo n'okubeeranga kwo olubuto; mu bulumi mw'onoozaaliranga abaana; n'okwegomba kwo kunaabanga eri musajja wo, naye anaakufuganga.
17 N'agamba Adamu nti Kubanga owulidde eddoboozi lya mukazi wo, n'olya ku muti gwe nnakulagira nga njogera nti Togulyangako: ensi ekolimiddwa ku lulwo; mu kutegana mw'onoggyanga ebyokulya ennaku zonna ez'obulamu bwo;
18 amaggwa n'amatovu g'eneekuzaaliranga; naawe onoolyanga omuddo ogw'omu nnimiro.
19 Mu ntuuyo ez'omu maaso go mw'onooliiranga emmere,-okutuusa lw'olidda mu ttaka; kubanga omwo mwe waggibwa; kubanga oli nfuufu ggwe, ne mu nfuufu mw'olidda.
20 Omusajja n'atuuma mukazi we erinnya lye Kaawa; kubanga ono ye nnyina w'abo bonna abalamu.
21 Mukama Katonda n'akolera Adamu ne mukazi we ebyambalo by'amaliba, n'abambaza.
22 Mukama Katonda n'ayogera nti Laba, omuntu afuuse ng'omu ku ffe, okumanyanga obulungi n'obubi; kaakano, aleme okugolola omukono gwe okunoga ku muti ogw'obulamu, okulya okuwangaalanga emirembe n'emirembe;
23 Mukama Katonda kyeyava amuggya mu lusuku Adeni, alimenga ettaka mwe yaggibwa.
24 Bw'atyo n'agoba omuntu; n'azzaamu ebuvanjuba mu lusuku Adeni bakerubi, era n'ekitala ekimyansa ekikyukakyuka okukuumanga ekkubo ery'omuti ogw'obulamu.


text:
Essuula 3
1 Kale nze Pawulo, omusibe wa Yesu Kristo ku lwammwe ab'amawanga, -
2 oba mwawulira obuwanika obw'ekisa kya Katonda kye nnaweebwa eri mmwe;
3 bwe nnategeezebwa ekyama mu kubikkulirwa, nga bwe nnawandiika edda mu bigambo ebitono,
4 ebiyinza okubategeeza, bwe mubisoma, okumanya kwange mu kyama kya Kristo;
5 ekitaategeezebwa mu mirembe egy'edda abaana b'abantu, nga kaakano bwe kibikkuliddwa abatume be abatukuvu ne bannabbi mu Mwoyo;
6 ab'amawanga okubeera abasikira awamu, era ab'omubiri ogumu, era abassa ekimu ekyasuubizibwa mu Kristo Yesu olw'enjiri,
7 gye nnafuukira omuweereza waayo, ng'ekirabo eky'ekisa kya Katonda bwe kiri kye nnaweebwa ng'okukola kw'amaanyi ge bwe kuli.
8 Nze, omuto okusinga abato ab'omu batukuvu bonna, nnaweebwa ekisa kino, okubuuliranga ab’amawanga obugagga bwa Kristo obutanoonyezeka;
9 n'okumulisizanga bonna balabe okugaba kw'ekyama bwe kuli, ekyakwekebwa okuva edda n'edda lyonna mu Katonda eyatonda byonna;
10 kaakano abaamasaza n'ab'obuyinza mu bifo eby'omu ggulu bategeezebwe mu kkanisa amagezi amangi aga Katonda ag'engeri ennyingi,
11 ng'okumalirira bwe kuli mu Kristo Yesu Mukama waffe:
12 mwe tuggya obuvumu bwaffe n'okusembera n'obugumu olw'okumukkiriza ye.
13 Kyenva nsaba mmwe mulemenga okuddirira olw'ebibonoobono byange ku lwammwe, ebyo kye kitiibwa kyammwe.
14 Kyenva nfukaamirira Kitaffe,
15 buli kika eky'omu ggulu n'eky'oku nsi kwe kiggya erinnya,
16 abawe mmwe, ng'obugagga bw'ekitiibwa kye bwe buli, okunywezebwa n'amaanyi mu Mwoyo gwe mu muntu ow'omunda:
17 Kristo atuulenga mu mitima g'yammwe olw'okukkiriza; mubeerenga n'emmizi munywezebwenga mu kwagala,
18 mulyoke muweebwe amaanyi okukwatanga n'amagezi awamu n'abatukuvu bonna obugazi n'obuwanvu n'obugulumivu n'okugenda wansi bwe biri,
19 n’okutegeera okwagala kwa Kristo okusinga okutegeerwa, mulyoke mutuukirire okutuusa okutuukirira kwonna okwa Katonda.
20 Kale oyo ayinza okukola ennyo okusingira ddala byonna bye tusaba oba bye tulowooza, ng'amaanyi bwe gali agakolera mu ffe,
21 aweebwenga ekitiibwa mu kkanisa ne mu Kristo Yesu okutuusa emirembe n'emirembe egitaggwaawo. Amiina.


text:
Okubala
Chapter 26
1 Awo olwatuuka kawumpuli ng'awedde, Mukama n'agamba Musa ne Eriyazaali mutabani wa Alooni kabona nti
2 Bala omuwendo gw'ekibiina kyonna eky'abaana ba Isiraeri, abaakamaze emyaka abiri n'okukirawo, ng'ennyumba za bakitaabwe bwe ziri, bonna abayinza okutabaala mu Isiraeri.
3 Musa ne Eriyazaali kabona ne babagambira mu nsenyi za Mowaabu ku Yoludaani e Yeriko nti
4 Mubale omuwendo gw'abantu, abaakamaze emyaka abiri n'okukirawo; nga Mukama bwe yalagira Musa n'abaana ba Isiraeri, abaava mu nsi y'e Misiri.
5 Lewubeeni omubereberye wa Isiraeri: batabani ba Lewubeeai; okuva ku Kanoki, enda ey'Abakanoki: okuva ku Palu, enda eya Abapalu:
6 okuva ku Kezulooni, enda eya Bakezulooni: okuva ku Kalumi, enda eya Bakalumi.
7 Ezo ze nda eza Balewubeeni: n'abo abaabalibwa ku bo baali obukumi buna mu enkumi ssatu mu lusanvu mu asatu.
8 Ne batabani ba Palu; Eriyaabu.
9 Ne batabani ba Eriyaabu; Nemweri ne Dasani ne Abiraamu. Abo be Dasani ne Abiraamu abo, abaalondebwa ekibiina, abaawakana ne Musa ne Alooni mu kibiina kya Koola, bwe baawakana ne Mukama:
10 ensi n'eyasama akamwa kaayo, n'ebamira wamu ne Koola, ekibiina ekyo bwe kyafa; mu biro ebyo omuliro bwe gwayokya abasajja ebikumi bibiri mu ataano, ne bafuuka kabonero.
11 Naye batabani ba Koola tebaafa.
12 Batabani ba Simyoni ng'enda zaabwe bwe zaali: okuva ku Nemweri, enda eya Banemweri: okuva ku Yamini, enda eya Bayamini: okuva ku Yakini, enda eya Bayakini:
13 okuva ku Zeera, enda eya Bazeera: okuva ku Sawuli, enda eya Basawuli.
14 Ezo ze nda eza Basimyoni, obukumi bubiri mu enkumi bbiri mu bibiri.
15 Batabani ba Gaadi ng'enda zaabwe bwe zaali: okuva ku Zefoni, enda eya Bazefoni: okuva ku Kagi, enda eya Bakagi: okuva ku Suni, enda eya Basuni:
16 okuva ku Ozeni, enda eya Baozeni: okuva ku Eri, enda eya Baeri:
17 okuva ku Alodi, enda eya Baalodi: okuva ku Aleri, enda eya Baaleri:
18 ezo ze nda eza batabani ba Gaadi ng'abo abaabalibwa ku bo bwe baali, obukumi buna mu bitaano.
19 Batabani ba Yuda, Eri ne Onani: Eri ne Onani ne bafiira mu nsi ya Kanani.
20 Ne batabani ba Yuda ng'enda zaabwe bwe zaali bano; okuva ku Seera, enda eya Baseera: okuva ku Pereezi, enda eya Bapereezi: okuva ku Zeera, enda eya Bazeera.
21 Ne batabani ba Pereezi bano; okuva ku Kezulooni, enda eya Bakezulooni okuva ku Kamuli, enda eya Bakamuli.
22 Ezo ze nda za Yuda ng'abo abaabalibwa ku bo bwe baali, obukumi musanvu mu kakaaga mu bitaano.
23 Batabani ba Isakaali ng'enda zaabwe bwe zaali: okuva ku Tola, enda eya Batola: okuva ku Puva, enda eya Bapuva:
24 okuva ku Yasubu, enda eya Bayasubu: okuva ku Simuloni, enda eya Basimuloni.
25 Ezo ze nda za Isakaali ng'abo abaabalibwa ku bo bwe baali, obukumi mukaaga mu enkumi nnya mu bisatu.
26 Batabani ba Zebbulooni ng'enda zaabwe bwe zaali: okuva ku Seredi, enda eya Baseredi: okuva ku Eroni, enda eya Baeroni: okuva ku Yaleeri, enda eya Bayaleeri.
27 Ezo ze nda eza Bazebbulooni ng'abo abaabalibwa ku bo bwe baali, obukumi mukaaga mu bitaano.
28 Batabani ba Yusufu ng'enda zaabwe bwe zaali: Manase ne Efulayimu
29 Batabani ba Manase: okuva ku Makiri, enda eya Bamakiri: Makiri n'azaala Gireyaadi: okuva ku Gireyasdi, enda eya Bagireyaadi.
30 Bano be batabani ba Gireyaadi: okuva ku Yezeeri, enda eya Bayezeeri: okuva ku Kereki, enda eya Bakereki:
31 n'okuva ku Asuliyeri, enda eya Basuliyeri: n'okuva ku Sekemu, enda eya Basekemu:
32 n'okuva ku Semida, enda eya Basemida: n'okuva ku Keferi, enda eya Bakeferi.
33 Ne Zerofekadi mutabani wa Keferi teyazaala baana ba bulenzi, wabula ab'obuwala: ne bawala ba Zerofekadi amannya gaabwe Maala ne Toowa, Kogula, Mirika, ne Tiruza.
34 Ezo ze nda za Manase: n'abo abaabalibwa ku bo baali obukumi butaano mu enkumi bbiri mu lusanvu.
35 Bano be batabani ba Efulayimu ng'enda zaabwe bwe zaali: okuva ku Susera, enda eya Basusera: okuva ku Bekeri, enda eya Babekeri: okuva ku Takani, enda eya Batakani.
36 Ne bano be batabani ba Susera: okuva ku Erani, enda eya Baerani.
37 Ezo ze nda za batabani ba Efulayimu ng'abo abaabalibwa ku bo bwe baali, obukumi busatu mu enkumi bbiri mu bitaano. Abo be batabani ba Yusufu ng'enda zaabwe bwe zaali.
38 Batabani ba Benyamini ng'enda zaabwe bwe zaali: okuva ku Bera, enda eya Babera: okuva ku Asuberi, enda eya Basuberi: okuva ku Akiramu, enda eya Bakiramu:
39 okuva ku Sufamu, enda eya Basufamu: okuva ku Kufamu, enda eya Bakufamu.
40 Ne batabani ba Bera baali Aluda ne Naamani: okuva ku Aluda, enda eya Baluda: okuva ku Naamani, enda eya Banaamani.
41 Abo be batabani ba Benyamini ng'enda zaabwe bwe zaali: n'abo abaabalibwa ku bo baali obukumi buna mu enkumi ttaano mu lukaaga.
42 Bano be batabani ba Ddaani ng'enda zaabwe bwe zaali: okuva ku Sukamu, enda eya Basukamu. Ezo ze nda za Ddaani ng'enda zaabwe bwe zaali.
43 Enda zonna eza Basukamu, ng'abo abaabalibwa ku bo bwe baali, baali obukumi mukaaga mu enkumi nnya mu bina.
44 Batabani ba Aseri ng'enda zaabwe bwe zaali: okuva ku Imuna, enda eya Baimuna: okuva ku Isuvi, enda eya Baisuvi: okuva ku Beriya, enda eya Baberiya.
45 Okuva ku batabani ba Beriya: okuva ku Keberi, enda eya Bakeberi: okuva ku Malukiyeeri, enda eya Bamalukiyeeri.
46 Ne muwala wa Aseri erinnya lye Seera.
47 Ezo ze nda eza batabani ba Aseri ng'abo abaabalibwa ku bo bwe baali, obukumi butaano mu enkumi ssatu mu bina.
48 Batabani ba Nafutaali ng'enda zaabwe bwe zaali: okuva ku Yazeeri, enda eya Bayazeeri: okuva ku Guni, enda eya Baguni:
49 okuva ku Yezeeri, enda eya Bayezeeri: okuva ku Siremu, enda eya Basiremu.
50 Ezo ze nda za Nafutaali ng'enda zaabwe bwe zaali: n'abo abaabalibwa ku bo baali obukumi buna mu enkumi ttaano mu bina.
51 Abo be baabalibwa ku baana ba Isiraeri, obusiriivu mukaaga mu lukumi mu lusanvu mu asatu.
52 Mukama n'agamba Musa nti
53 nti Abo be baligabirwa ensi okuba obusika ng'omuwendo gw'amannya bwe guli.
54 Abayinga obungi olibawa obusika okusukkiriza, n’abatono olibawa obusika okukendeezaako: buli muntu ng'abo abaabalibwa ku ye bwe baali, bw'aliweebwa bw'atyo obusika bwe.
55 Era naye ensi erigabibwa na bululu: ng'amannya g'ebika bya bakitaabwe bwe gali bwe balisika.
56 Ng'obululu bwe buliba obusika bwabwe bwe buligabirwa abo abayinga obungi n'abatono.
57 Ne bano be baabalibwa ku Baleevi ng'enda zaabwe bwe zaali: okuva ku Gerusoni, enda eya Bagerusoni: okuva ku Kokasi, enda eya Bakokasi: okuva ku Merali, enda eya Bamerali.
58 Zino ze nda za Leevi: enda eya Balibuni, enda eya Bakebbulooni, enda eya Bamakuli, enda eya Bamusi, enda eya Bakoola. Kokasi n'azaala Amulaamu.
59 Ne mukazi wa Amulaamu erinnya lye Yokebedi, muwala wa Leevi, eyazaalirwa Leevi mu Misiri: n'azaalira Amulaamu Alooni ne Musa ne Miryamu mwannyinaabwe.
60 Alooni n'azaalirwa Nadabu ne Abiku, Eriyazaali ne Isamaali.
61 Nadabu ne Abiku ne bafa, bwe baawaayo omuliro omulala mu maaso ga Mukama.
62 N'abo abaabalibwa ku bo baali obukumi bubiri mu enkumi ssatu, buli musajja eyaakamala omwezi ogumu n'okukirawo: kubanga tebaabalibwa mu baana ba Isiraeri, kubanga tebaaweebwa busika mu baana ba Isiraeri.
63 Abo be baabalibwa Musa ne Eriyazaali kabona; abaabalira abaana ba Isiraeri mu nsenyi za Mowaabu ku Yoludaani e Yeriko.
64 Naye mu abo temwali n'omu ku abo abaabalibwa Musa ne Alooni kabona; abaabalira abaana ba Isiraeri mu ddungu lya Sinaayi.
65 Kubanga Mukama yali ayogedde ku bo nti Tebalirema kufiira mu ddungu. So tewaasigalawo ku bo n'omu wabula Kalebu mutabani wa Yefune ne Yoswa mutabani wa Nuni.


text:
Luusi
Chapter 4
1 Awo Bowaazi n'ayambuka eri omulyango, n'atuula eyo: era, laba, muganda we oyo Bowaazi gw'ayogeddeko n'ayitawo; n'amugamba oyo nti Owange, gundi! kyama otuule wano. N'akyama n'atuula.
2 N'atwala abasajja kkumi ku bakadde b'ekibuga n'ayogera nti Mutuule wano. Ne batuula.
3 N'agamba muganda w'omukazi nti Nawomi eyakomawo okuva mu nsi ya Mowaabu, atunda ekibanja ekyali ekya muganda waffe Erimereki:
4 era mbadde ndowooza okukutegeeza nga njogera nti Kigulire mu maaso g'abo abatuula wano, ne mu maaso g'abakadde b'abantu bange. Bw'oyagala okukinunula, kinunule: naye bw'otoyagala kukinunula, kale mbuulira mmanye: kubanga tewali anaakinunula wabula ggwe; nange nze nkuddirira. N'ayogera nti Ndikinunula.
5 Awo Bowaazi n'ayogera nti Bw'oligula ennimiro mu mukono gwa Nawomi, kirikugwanira ne Luusi Omumowaabu, mukazi w'oyo eyafa, okukuguza, okuddizaawo obusika bwe erinnya ly'oyo eyafa.
6 Muganda w'omukazi oyo n'ayogera nti Siyinza kukyenunulira nzekka, nneme okwonoona obusika bwange nze: ggwe weetwalire okununula kwange okwo: kubanga nze siyinza kukinunula.
7 Era eno ye yali empisa edda mu Isiraeri ey'okununula n'okuwaanyisa, okunyweza ebigambo byonna; omusajja yanaanulanga engatto ye, n'agiwa munne: n'okwo kwabanga bujulirwa mu Isiraeri.
8 Awo muganda w'omukazi oyo n'ayogera nti Kyegulire. N'anaanula engatto ye.
9 Bowaazi n'agamba abakadde n'abantu bonna nti Muli bajulirwa leero, nga nguze byonna ebyali ebya Erimereki, ne byonna ebyali ebya Kiriyoni n'ebya Maloni, mu mukono gwa Nawomi.
10 Era Luusi Omumowaabu mukazi wa Maloni mmuguze okuba mukazi wange, okuddizaawo obusika bwe erinnya ly'oyo eyafa, erinnya ly'oyo eyafa lireme okuzikirira mu baganda be ne mu mulyango gw'ekifo kye: mmwe muli bajulirwa leero.
11 Awo abantu bonna abaali mu mulyango n'abakadde ne boogera nti Ffe tuli bajulirwa. Mukama afaananye omukazi azze mu nnyumba yo nga Laakeeri ne Leeya, abaazimba bombi ennyumba ya Isiraeri: naawe okole ebisaana mu Efulasa, oyatiikirire mu Besirekemu:
12 n'ennyumba yo ebeere ng'ennyumba ya Pereezi; Tamali gwe yazaalira Yuda, olw'ezzadde Mukama ly'alikuweera mu mukazi ono omuvubuka.
13 Awo Bowaazi n'atwala Luusi, naye n'amufiunbirwa; n'ayingira gy'ali, Mukama n'amuwa olubuto, n'azaala omwana wa bulenzi.
14 Abakazi ne bagamba Nawomi nti Mukama yeebazibwe, atakulese leero nga tolina mununuzi wo, era erinnya lye lyatiikirire mu Isiraeri.
15 Era alibeera gy'oli akomyawo obulamu era aliisa obukadde bwo: kubanga muka mwana wo akwagala, akusanyusa okusinga abaana ab'obulenzi omusanvu, abaamuzaaliddwa.
16 Awo Nawomi n'atwala omwana, n'amuwambaatira mu kifuba kye, n'aba omulezi we.
17 Abakazi baliraanwa be ne bamutuuma erinnya nga boogera nti Nawomi azaaliddwa omwana wa bulenzi; ne bamutuuma erinnya Obedi: oyo ye kitaawe wa Yese, kitaawe wa Dawudi.
18 Era kuno kwe kuzaala kwa Pereezi: Pereezi yazaala Kezulooni;
19 Kezulooni n'azaala Laamu; Laamu n'azaala Amminadaabu;
20 Amminadaabu n'azaala Nakusoni; Nakusoni n'azaala Salumooni;
21 Salumooni n'azaala Bowaazi; Bowaazi n'azaala Obedi;
22 Obedi n'azaala Yese; Yese n'azaala Dawudi.